
הכנסת העשרים
מושב שני
<פרוטוקול מס' 259>
מישיבת ועדת העבודה, הרווחה והבריאות
יום שני, ז' בסיון התשע"ו (13 ביוני 2016), שעה 9:00
<סדר-היום:>
<תקנות להגברת האכיפה של דיני עבודה (בודק שכר מוסמך), התשע"ה–2015.>
נכחו:

<חברי הוועדה:> 
אלי אלאלוף – היו"ר
ישראל אייכלר

מיכל בירן

מירב בן ארי

מאיר כהן

שולי מועלם-רפאלי

יוליה מלינובסקי

אברהם נגוסה

טלי פלוסקוב

נורית קורן
חברי הכנסת:
עבדאללה אבו מערוף

<מוזמנים:> 
	נעמי היימן רייש
	–
	הסוכנות לעסקים קטנים ובינוניים, משרד הכלכלה והתעשייה

	חני זוהר
	–
	מנהלת היחידה לתוכניות לימודים, משרד הכלכלה והתעשייה

	יפה סולימני
	–
	מנהלת מינהל הסדרה ואכיפת חוקי עבודה, משרד הכלכלה והתעשייה

	דיקלה חורש
	–
	לשכה משפטית, משרד הכלכלה והתעשייה

	איילת הוכמן
	–
	רפרנטית, משרד המשפטים

	רות הוכמן
	–
	ייעוץ וחקיקה, משרד המשפטים

	ליז מונטיליו
	–
	ייעוץ וחקיקה פלילי, משרד המשפטים

	ורד שפילמן
	–
	ייעוץ וחקיקה פלילי, משרד המשפטים

	ירון גינדי
	–
	נשיא, לשכת יועצי המס בישראל

	יזהר קנה
	–
	נשיא, לשכת רואי-החשבון בישראל

	ג'ק בלנגה
	–
	סגן נשיא, לשכת רואי-החשבון בישראל

	עמיחי טסלר
	–
	יועץ הנשיא, לשכת רואי-החשבון בישראל

	יעקב ישראלי
	–
	סגל מקצועי, לשכת רואי-החשבון בישראל

	עדי גרינבאום
	–
	יועמ"ש, לשכת רואי-החשבון בישראל

	ברוך שניר
	–
	מנכ"ל,  תחום כלכלה, התאחדות המלאכה והתעשייה

	מוטי עזרן
	–
	יועמ"ש, התאחדות המלאכה והתעשייה

	מאירה בסוק
	–
	עו"ד, לשכה משפטית, נעמ"ת

	דורון קמפלר
	–
	ר' אגף עבודה, התאחדות התעשיינים

	ורד ויץ
	–
	עו"ד, ההסתדרות החדשה

	רועי כהן
	–
	נשיא "להב", לשכת ארגוני עצמאים ועסקים

	הלה נויבך
	–
	יועמ"ש, "להב", לשכת ארגוני עצמאים ועסקים

	
	
	

	
	
	


לרשימת השדלנים שנכחו בדיון – ראו בקישור זה.

<ייעוץ משפטי: >
נעה בן שבת
<מנהלת הוועדה:>
ענת כהן שמואל
<רישום פרלמנטרי:>
רונית יצחק
<תקנות להגברת האכיפה של דיני עבודה (בודק שכר מוסמך), התשע"ה–2015>
<היו"ר אלי אלאלוף:>
בוקר טוב, אפשר להתחיל, מקווה שכולם בילו את החג טוב. היום ה-13 ביוני 2016, ז' בסיון תשע"ו, השעה 09:05. אנחנו ממשיכים בתקנות של בודק שכר, ואני מקווה שהיום בעזרתכם נוכל לסגור כמעט את הכול. יש לנו גם בשורות טובות וגם הבנות טובות וגם שיתוף פעולה טוב עם כולם. 
ברשותכם, אתם לא צריכים תזכורת מי יכול להיות בודק שכר, נכון? חשבי שכר, רואי-חשבון, עורך-דין, מבקר פנים, יועץ מס, כלכלן ומי ששימש בתפקיד מפקח עבודה - אלה אנשים שאנחנו פונים אליהם כדי שישתלבו במקצוע הלא חדש, אבל המוגדר אחרת של בודק שכר. 

בבקשה, נלך ישר לקריאת התקנות. יש פה את נציגי משרד הכלכלה, כמובן שיעדכנו אותנו בדברים. יש מי שישאל. יש לי בקשה כדי להרוויח זמן, שכל גוף ייוצג על-ידי דובר אחד כדי שנרוויח קצת זמן. בבקשה.
<נעה בן שבת:>
אדוני, קראנו עד תקנה 2, אני רק רוצה להגיד שבתקנות מסוימות היו שינויים, חלק בעקבות הדיונים וחלק בעקבות הבעיות שעלו בדיונים ונתבקשנו לתת להם מענה. 
בתקנה 1 ההגדרה "היקף עבודה נדרש" נוסף לפי ההצעה, נדמה לי שחבר הכנסת שמולי שהיה אז, שבלבד שתשעה חודשים לפחות מהתקופה הקבועה בטור ב' כאמור היו רצופים. זאת אומרת, לא כל התקופה חייבת להיות רצופה, אם פעולה צריכה להיות בתוך חמש השנים שקדמו לבקשה ללמוד. 

המנהל יכול להיות מנהל האגף להכשרה, עובד האגף להכשרה. לעניין ועדת המקצוע, לעניין המשקיפים עלו טענות גם של ההסתדרות לגבי הנושא הזה, וגם עלו טענות שלא ניתן לדעת – אנחנו מכירים - היו ארגונים שהם ארגונים שאנחנו יודעים שהם מייצגים את בעלי המקצוע הנוגעים בעניין. אבל לגבי בעלי המקצועות האחרים או בעל התואר האקדמי של הכלכלן אנחנו לא יודעים מי הארגונים, ולכן הוצע להגיד: על ייצוג או ארגון העובדים שמייצג את המספר הגדול ביותר של עובדים במדינה ונציגי ארגוני מעבידים שלדעת השר הם יציגים ונוגעים בדבר. אז יש לנו כבר את הידע מהם הארגונים היציגים, והם יכולים לייצג את המקצועות השונים במידה שהם באמת נוגעים בדבר. כמובן שהשר צריך להתייחס לנושא הזה. 

<היו"ר אלי אלאלוף:>
רק לציין שבנוסף לחבר הכנסת מאיר כהן, חברת הכנסת מירב בן ארי חברתנו הצטרפה.
<נעה בן שבת:>
בוועדת הקבלה נקבע מי יהיה היושב-הראש - נציג המוסד ללימודים המוכר שבו מתנהלת הוועדה יהיה יושב-הראש, הוא מכנס את הוועדה הזאת לצורך קבלה. הוא בתקנה 1 בהגדרה "ועדת קבלה" – מתנצלת, אני רואה שאין מספרים לעמודים. 
בהגדרה "כלכלן" יש פה רק שינוי נוסח, כפי שאמרנו גם בדיון הקודם, אם מדובר בתואר בכלכלה שהוא לא ישראלי אז המנהל הוא זה שמכיר בו כשווה ערך לתואר בישראל. 
בתקנה 2 "מקצוע או תואר אקדמי מתאים", יש בהתחלה ברישה תיקון נוסח בלבד. כמובן, "מקצוע או תואר אקדמי מתאים לעניין הכרה בבעל מקצוע או בבעל תואר אקדמי לפי סעיף 40(א) לחוק", כך נוסחו של 40(א) לחוק. 

בהגדרה, בהתייחסות לרואה-חשבון - בהמשך לדיון שהיה פה בישיבה הקודמת - דבר ראשון, באמת בתוספת הוסף עוד טור שמדבר על 42 שעות מבחינת היקף משרה, ו-18 חודשים ניסיון. ובנוסף לזה, לאור הדברים שנאמרו פה, שסיפרו בעצם שיש רואי-חשבון שהיום כבר עוסקים בבדיקות שכר - - - 

<רועי כהן:>
חמש שנים הם עוסקים בזה, לא היום.
<נעה בן שבת:>
אז מוצע לכתוב כך: "רואה-חשבון, אם ועדת קבלה שוכנעה כי עסק במסגרת עיסוקו בביקורת שכר בהיקף עבודה נדרש" – כן, יש פה דיוק על ביקורת השכר – "או שוכנעה שערב תחילתן של תקנות אלה ערך במסגרת עיסוקו בדיקות לפי סעיפים 27(2) ו-33(ב)(4) במשך 12 חודשים לפחות."
<היו"ר אלי אלאלוף:>
שלום לחבר הכנסת ישראל אייכלר.
<נעה בן שבת:>
ופה יש הקלה מבחינת מספר החודשים שבהם הוא עסק באותן בדיקות ספציפיות, שלפי החוק הן מכוח אותה הוראת מעבר שנקבעה בחוק עם הפרשנות שלה, למרות שאפשר לטעון נגד הפרשנות הזאת - הארכה מעבר ל-18 חודשים.
<יזהר קנה:>
סליחה, את ההערות בסוף, כבודו?
<היו"ר אלי אלאלוף:>
רק שהחברה תסיים את הפרק הזה.
<נעה בן שבת:>
סיימנו לקרוא את תקנה 2. ושאר התיקונים הם תיקונים שאמרו, הם בנוסח התיקונים שנאמרו בדיונים.
<היו"ר אלי אלאלוף:>
אז עד כאן יש הערות? כן, בבקשה.

<יזהר קנה:>
שלוש הערות. א', הערה כללית - נאמר שיש הסכמות, אז למיטב ידיעתי לפחות לגבי הארגון שלנו אין הסכמות. רק למען הסדר הטוב לפרוטוקול - אין הסכמות אצלנו, אנחנו חלוקים לאורך ולרוחב על התקנות. 
שתי הערות ספציפיות כאן: אחת, בהגדרה של רואה-החשבון ב-2(2), הוא לא עסק במסגרת עיסוקו בביקורת שכר. במסגרת עיסוקו בביקורת, גם שכר. אלו דברים שחשוב להדגיש כדי שלא תהיה אחרי זה בעיית פרשנות. כבר נתקלנו בבעיות פרשנות בחוקים אחרים. אם אני רואה-חשבון של תאגיד - - - 

<נעה בן שבת:>
בסדר, לא צריך להכביר מילים, הזמן מאוד יקר - אמרת את הדברים.

<היו"ר אלי אלאלוף:>
ברגע שזה נאמר, אז בוא נעבור הלאה, ברשותך.

<יזהר קנה:>
מאה אחוז. 

<נעה בן שבת:>
במסגרת עיסוקו בביקורת, בביקורת שכר. יהיה לנו פעמים ביקורת כדי להבהיר שבמסגרת עיסוקו בביקורת – למרות שהסברתם בישיבה הקודמת שרואה-חשבון תמיד עוסק בביקורת.

<יזהר קנה:>
נכון.

<נעה בן שבת:>
לכן אני חושבת שההערה שלך לא במקום, אבל אנחנו נוסיף את הביקורת אם חשוב לך שיהיה כתוב פעמיים ביקורת.
<יזהר קנה:>
אני מודה לך. רק הערת אגב לגבי רואה-חשבון - אתם בעצם מייצרים מצב שבו אם יש לבן-אדם רישיון רואה-חשבון, אבל הוא לא רישיון בר תוקף, אז הוא לא יכול, בעוד שכלכלן שלמד חמש שנים הרי הוא לא צריך להחזיק רישיון ולא כלום, הוא למד כלכלה, יש לו תואר, ולכן הוא יכול להיכנס למגרש. רואה-חשבון שאין לו רישיון בר-תוקף למרות שהוא היה רואה-חשבון הרבה מאוד שנים, אז הוא לא נכנס למגרש. אני מפנה את תשומת לבכם.
<היו"ר אלי אלאלוף:>
מה הבעיה שלו לחדש את הרישיון לפני שהוא בא לבקש להשתתף כבודק שכר? 

<יזהר קנה:>
זה עולה כסף.
<היו"ר אלי אלאלוף:>
אז זה עולה כסף. זה משפר את ההכנסות שלו.

<יזהר קנה:>
אני פשוט מפנה את תשומת לבכם.

<היו"ר אלי אלאלוף:>
חבר'ה, אל תהפכו את עצמכם למסכנים, באמת. 
<יזהר קנה:>
לי אין בעיה, אני משלם את האגרה שלי.
<היו"ר אלי אלאלוף:>
אני בטוח. והיית רוצה שכולם ישלמו. 

<יזהר קנה:>
נכון.

<היו"ר אלי אלאלוף:>
כי זה גם טוב לארגון שלך, אז באמת, בואו נעבור הלאה. תתייחסו בכבוד.
<יזהר קנה:>
זה טוב לאוצר המדינה, דרך אגב, אדוני, זה לא מגיע לארגון, שיהיה רק למען הסדר הטוב.
<היו"ר אלי אלאלוף:>
זה טוב לכולם, תאמינו לי. אוצר המדינה זה גם שלנו.

<מאיר כהן (יש עתיד):>
מעניין, כמה עולה אגרה שנתית? כמה עולה לחדש רישיון? 

<יזהר קנה:>
משרד המשפטים הודיע שהוא יוריד שנה הבאה ב-25%, זה אמור לעלות כ-550 שקל לבעלי רישיון ותיקים, ולצעירים פחות. אבל יש אנשים שלא שילמו מסיבות כאלה או אחרות, כי לא רצו להיכנס לתוך תחולה של הרבה חוקים אחרים. זאת אומרת, הסיבה שאתה לא משלם את האגרה היא לא רק העלות, אלא הרצון שלא להיכנס למקבץ של חוקים אחרים.
<היו"ר אלי אלאלוף:>
אנחנו לא יכולים לתקן את העולם. זהו, סיימת? אלו שלושת ההערות, אדוני?
<יזהר קנה:>
כן.

<היו"ר אלי אלאלוף:>
תודה. עוד הערות? אנחנו ממשיכים. 

<נעה בן שבת:>
ביקש חבר הכנסת אייכלר להרחיב את רשימת המקצועות שבהם מדובר. 
<היו"ר אלי אלאלוף:>
בבקשה, דבר.

<ישראל אייכלר (יהדות התורה):>
אדוני היושב-ראש, אנחנו מאוד רוצים שאנשים יהיו מקצועיים, אבל אנחנו מאוד רוצים שיהיה חופש עיסוק לכל אזרח שיעשה את העבודה המקצועית, שהוא יוכל לעשות אותה. כל הגבלה של כל מקצוע לקבוצות או לגילדות מסוימות נוגעת גם לחוק-יסוד: חופש העיסוק, וגם להיגיון האנושי. אנחנו רוצים שליותר אנשים יהיו אפשרויות להיכנס לכל עבודה, בפרט מנהלי חשבונות, חשבי שכר, כל מי שעוסק בזה או מי שרוצה ללמוד את המקצוע הזה. אין שום סיבה שבעולם להגביל אותו. אני לא רואה למה צריך להגביל בעיקרון את האנשים שנכנסים למקצוע הזה רק לקבוצות מסוימות.
<מירב בן ארי (כולנו):>
כן, גם לי. חשב שכר יש לך בחוק. אתה מדבר על מנהל חשבונות, זה מה שאתה רוצה להוסיף?

<ישראל אייכלר (יהדות התורה):>
כן, כן.

<מירב בן ארי (כולנו):>
כי חשב כבר יש. חשב ורואה-חשבון.

<ישראל אייכלר (יהדות התורה):>
כן, יש מאות אלפי מנהלי חשבונות שרוצים.

<היו"ר אלי אלאלוף:>
משרד הכלכלה אולי יגיב, בבקשה, ברשותכם.
<חני זוהר:>
מנהל חשבונות לא יכול להיות חלק מהמעגל הזה פשוט בגלל שבקורס שלו, בהכשרה שלו אין בצורה מעמיקה את נושא חשבות שכר, יש בעיקר את הנושאים שקשורים לרישומים בספרי חשבונות. הם לא לומדים למשל דיני עבודה, לא לומדים חוק ביטוח לאומי, מס הכנסה.
<מאיר כהן (יש עתיד):>
בכל הדרגות שלהם?
<ישראל אייכלר (יהדות התורה):>
בשביל זה יש 180 שעות של קורס שתלמדו אותו יותר דברים ספציפיים שהוא צריך להשלים. הרי בדיוק בשביל זה אתם עושים קורס. 
<חני זוהר:>
רק נבהיר, אין להם את הדבר הבסיסי, יש להם גם את הניסיון הפרקטי. 

<קריאה:>
בלימודים לאף אחד אין ניסיון פרקטי.

<מאיר כהן (יש עתיד):>
אני חושב שהכנסת לא אמורה להתערב בסילבוס של קורסים. אנחנו לא אמורים להגיד להם מה ללמד.
<ישראל אייכלר (יהדות התורה):>
בשביל מה נבחרנו? לא לאפשר לספק עבודה ליותר אנשים?
<קריאות:>
- - -
<ישראל אייכלר (יהדות התורה):>
כדי להביא יותר אנשים שיוכלו להתפרנס אחר כך.
<היו"ר אלי אלאלוף:>
חבר'ה, זה לא מקצוע פשוט, זה מקצוע שדורש הכנה. 
<ישראל אייכלר (יהדות התורה):>
כן, אז שהוא יכין.

<היו"ר אלי אלאלוף:>
פה קבענו 18 חודש שהוא פעל במשך החמש שנים האחרונות. חבר'ה, נתנו מספיק הקלות, בדקתי. 

<מאיר כהן (יש עתיד):>
תן לי לענות, תן לי לחדד.

<היו"ר אלי אלאלוף:>
הערת לי את זה.

<מאיר כהן (יש עתיד):>
תן לי לעשות ניסויים, אני אלמד את זה. 

<היו"ר אלי אלאלוף:>
זה לא שב-180 שעות אתה עובר את זה.

<ישראל אייכלר (יהדות התורה):>
השאלה אם יש על מה לדבר או ש-?
<היו"ר אלי אלאלוף:>
אין מקום, אין מקום. בדקתי, כי הערת לי על זה והייתי נלהב, אמרתי לך שאתה צודק. אז באתי, עשיתי שיעורי-בית - - -
<מאיר כהן (יש עתיד):>
מנהלי חשבונות הסוגים האלה - מי נכנס?
<היו"ר אלי אלאלוף:>
סליחה, מאיר, רק הערה להשלים לו את האינפורמציה. 

<מאיר כהן (יש עתיד):>
סליחה.

<היו"ר אלי אלאלוף:>
בלי שתהיה הכנה במסגרת מקצועות מסוימים שיש שם תשתית לימודית שאפשרה להם לבוא להיות בודק שכר אי-אפשר לעשות את זה. ואחר כך נדבר על דרכים נוספות. 
<ג'ק בלנגה:>
אדוני, אפשר משפט אחד? 
<היו"ר אלי אלאלוף:>
בבקשה, אבל אם תגיד את שמך.

<ג'ק בלנגה:>
סגן נשיא לשכת רואי-חשבון.
<היו"ר אלי אלאלוף:>
למרות שביקשנו שאחד ידבר, אבל לא נורא.
<ג'ק בלנגה:>
אני מייצג גם את לשכת עורכי-דין. 

<מאיר כהן (יש עתיד):>
יש לשכה אחת?

<ג'ק בלנגה:>
יש כמה לשכות כאן, גם לשכת עורכי-דין, גם לשכת רואי-חשבון.
<מאיר כהן (יש עתיד):>
רואי-חשבון?
<ג'ק בלנגה:>
יש רק לשכה אחת. בכל מקרה, מנהלי חשבונות, נכון שבלימודים שלהם לא - - -
<היו"ר אלי אלאלוף:>
לא הסכמנו. אם אתה רוצה - - - 

<מירב בן ארי (כולנו):>
כן, חבל לבזבז זמן. אנחנו לא מסכימים.
<ג'ק בלנגה:>
אבל במקצוע אנחנו חושבים שאולי כן צריך להרחיב את זה.

<ישראל אייכלר (יהדות התורה):>
למה את לא מסכימה? את מכירה - - -
<מירב בן ארי (כולנו):>
כי אני לא מסכימה, תאמין לי.

<היו"ר אלי אלאלוף:>
להרחיב למי?

<מירב בן ארי (כולנו):>
חשבתי שאת מייצגת - - -
<ג'ק בלנגה:>
דווקא אולי מנהלי חשבונות שגם הם עוסקים בעבודה שלהם הם עוסקים לא מעט בשכר, הם מנפיקים תלושי שכר. נכון שהם לא לומדים את זה, אבל גם כלכלנים לא לומדים את, גם עורכי-דין לא לומדים את זה. אני למדתי את כל המקצועות, דרך אגב. כלומר, כל המקצועות האלה שאתם מדברים על הרישוי שלהם - אני מחזיק את הרישיונות שלהם בפועל, לא בתיאוריה. 
עשיתי את כל הרישיונות, ככה שאני יודע בדיוק מה לומדים בכל מקצוע. כלכלנים לא לומדים את זה, וגם משפטנים לא לומדים את זה, ואין שום הבדל ביניהם לבין מנהלי חשבונות. היחידים שקצת לומדים את זה זה רואי-חשבון, יועצי מס וקצת חשבי שכר, כל השאר לא לומדים. לכן, אין שום בהבדל בינם לבין רופא. גם רופא יכול לעסוק במקצוע הזה. בטח כשהוא גם למד קצת כלכלה. 
לכן, אני חושב שדווקא הבקשה של מנהל החשבונות היא כן במקום, ואני רוצה לראות שיביאו כלכלן לפה שנשאל אותו כמה שאלות בשכר אם הוא ידע לענות עליהם.
<נעה בן שבת:>
אבל הדרישות הם כלכלן שעסק במסגרת עיסוקו בתחום שכר עבודה או דיני עבודה בהיקף עבודה נדרש - - -
<ג'ק בלנגה:>
אותו דבר אפשר להגיד על מנהלי חשבונות.
<חני זוהר:>
הם לא עוסקים בזה. זה גם לא אקדמאים.
<נעה בן שבת:>
במסגרת העיסוק שלו בהיותו כלכלן הוא עסק בתחום הזה. 

<יזהר קנה:>
מנהל חשבונות עוסק בשכר הרבה יותר מאשר כלכלן בשכר. אם את פותחת תפתחי. 
<נעה בן שבת:>
לכן הם לא נעדרו מפה, רואי-החשבון.
<ג'ק בלנגה:>
אבל אם כבר באקדמיה עוסקים אז ככה - רואה-חשבון לא מחייב אקדמיה, חשב שכר לא מחייב אקדמיה ויועץ מס לא מחייב אקדמיה.
<דיקלה חורש:>
אבל הם לומדים את כל הנושאים. 

<ג'ק בלנגה:>
אנחנו מכירים את המקצועות במפורש ואנחנו גם מלמדים אותם. 

<היו"ר אלי אלאלוף:>
בואו ננסה להתקדם. אני רוצה לשאול את משרד הכלכלה, ודאי בדקתם את הנושא של כן או לא מנהל חשבונות, למה לא הגעתם לסיכום הזה שהם כן יכולים להיות בודקים? 

<חני זוהר:>
מנהל חשבונות עודכן מחדש לאחרונה בעקבות סקר עיסוקים שעשינו, הן בקרב המעסיקים והן בקרב בתי-הספר, ונדרשו תכנים מסוימים. דווקא התכנים של חשבות שכר ירדו למינימום, הם לא נדרשים לעבוד בזה בשטח. בשטח הם לא עוסקים בחישוב שכר, זה מה שנאמר לנו במפורש.
<ג'ק בלנגה:>
זה במפורש לא נכון, כי מי שמוציא את תלושי השכר - - - 
<היו"ר אלי אלאלוף:>
רגע, אדון, לא קיבלת רשות לנהל דו-שיח. 

<חני זוהר:>
ולכן אין להם ניסיון פרקטי. אם הם יבואו ללמוד בודק שכר לא יהיה להם את הניסיון הנדרש כמו שיש במקומות אחרים שכן עובדים בזה וכן לומדים את כל דיני העבודה וכל ענייני החוקים והביטוחים. זה לא קיים שם. הם לומדים את זה ברמה כל כך בסיסית שהם לא מסוגלים גם לעשות את זה בשטח, וגם לא ניתן להם, לא נותנים להם לעשות את זה. בשביל זה יש את רואי-החשבון שעושים את זה. 

<יזהר קנה:>
כבודו, אני יכול להגיד לך, רק אגיד לגברת המכובדת, במשרד שאני עובד בו עובדים 250 איש, חלקם עורכי-דין, חלקם רואי-חשבון, חלקם כלכלנים, חלקם מתמטיקאים, חלקם מנהלי חשבונות. כשיש לי בעיה בשכר אני הולך להנהלת חשבונות, הם יודעים הכי טוב. 

<ישראל אייכלר (יהדות התורה):>
זה כל כך טבעי, אדוני היושב-ראש, שאני כבר מבין את זה. מי זה שר הכלכלה? אולי נשאל אותו, שר הכלכלה, שיגיד לי בעיניים שלי שהוא לא רוצה אלפי עובדים שיכולים לעבוד בבדיקת שכר. אני רוצה לדעת. מי זה שר הכלכלה?
<רועי כהן:>
אין שר כלכלה.
<דיקלה חורש:>
אם אפשר רק להשיב.
<היו"ר אלי אלאלוף:>
אני מבקש סליחה, הפסקה דקה, כי יש לנו חברת כנסת חדשה בוועדה, יוליה מלינובסקי.
<רועי כהן:>
היא גם מהעיר חולון.
<היו"ר אלי אלאלוף:>
מהעיר חולון, מתחילה להיות פה נוכחות מוגזמת. לצערי, אני נשאר באר-שבעי יחיד, זה נורא. ברוכה הבאה.
<יוליה מלינובסקי (ישראל ביתינו):>
תודה רבה. 

<היו"ר אלי אלאלוף:>
אני חייב להגיד שלמרות החג היא ביקשה לעשות שיעורים. אתמול בלילה שלחת את השאלות, יש לי תשובות.
<רועי כהן:>
אני מעיד שהיא רצינית ביותר.
<היו"ר אלי אלאלוף:>
אשיב כבר את התשובות. הדאגות שלך צריכות לרדת, הכול טופל. סליחה, בואו נחזור. האם אפשר לבקש ממנהלי החשבונות לעשות את ההשלמה לחסר ואז לגשת לבחינות האלה?
<חני זוהר:>
ומה עם ניסיון פרקטי? אנחנו הרי דורשים פה ניסיון פרקטי לפני שאתה הולך להיות בודק שכר.
<היו"ר אלי אלאלוף:>
שיבואו עם הניסיון הפרקטי.
<ישראל אייכלר (יהדות התורה):>
ניסיון פרקטי של מנהלי חשבונות.

<היו"ר אלי אלאלוף:>
שיבואו עם הניסיון הפרקטי, למה לא להרחיב? תחשבו על זה, אל תשלפו תשובה מיידית.

<חני זוהר:>
אני לא שולפת.

<היו"ר אלי אלאלוף:>
בבקשה, אדון גינדי.
<ירון גינדי:>
אני ב-25 שנותי שעוסק בייעוץ מס, מעולם לא ראיתי כלכלן שנגע בשכר. מצד שני, אני לא מעסיק 250 עובדים, רק 15 מנהלות חשבונות, וב-25 שנה אותן 15 מנהלות החשבונות הן היחידות שעושות את המשכורות ללקוחות שלי, לא אף אחד אחר. אנחנו כמובן בודקים אותן. 

<נעה בן שבת:>
יועצי המס לא עוסקים בזה? אז למה יועצי המס נמצאים פה בתקנות?
<ישראל אייכלר (יהדות התורה):>
גם. כי הם חלק מהעניין.
<נעה בן שבת:>
אם אתה יועץ מס ואין את התפקיד הזה - - 
<ירון גינדי:>
אני אמרתי את זה?
<נעה בן שבת:>
לא. אני שואלת.
<ירון גינדי:>
אני אמרתי את זה?

<נעה בן שבת:>
אתה אומר שאף אחד לא עושה שכר חוץ ממנהלות החשבונות.

<היו"ר אלי אלאלוף:>
הוא אומר שמנהלות החשבונות שלו.

<ירון גינדי:>
אני אמרתי את זה?

<נעה בן שבת:>
ככה הבנתי מדבריך. אתה מתאר לי ש-15 מנהלות חשבונות הן היחידות שמטפללות בשכר.
<ירון גינדי:>
אם את לא מבינה משהו מדברי תשאלי אותי. 

<נעה בן שבת:>
אז אני שואלת אותך - האם יועצי המס גם עושים או לא עושים? 

<מאיר כהן (יש עתיד):>
אתה יכול להיות טיפה יותר סבלני, חביבי, מה אתה, מה יש לך?
<היו"ר אלי אלאלוף:>
אדון גינדי, יש פה התנהגות שלא מתאימה, פליז. בואו נלך הלאה.
<מאיר כהן (יש עתיד):>
תירגע. אני רוצה לשאול שאלה. למה אתם - - - 

<ירון גינדי:>
אני לא אוהב הערות כאלה.

<היו"ר אלי אלאלוף:>
לא הבנתי את הדברים שלך, פליז. אני מבקש, אדון גינדי, אתה רוצה להשלים את האינפורמציה שלך?
<ירון גינדי:>
כמובן שיועצי המס עוסקים בשכר, אבל גם אם זה לא נעים לשמוע, הוועדה רוצה את האמת, אז אנחנו אומרים את האמת בפני הוועדה.

<היו"ר אלי אלאלוף:>
אז תגיד.

<ירון גינדי:>
מי שעורך את המשכורות במשרדים - - 

<ישראל אייכלר (יהדות התורה):>
הפקידים הקטנים.
<ירון גינדי:>
- - זה מנהלי החשבונות. יועצי המס עושים אותם, מפקחים עליהם, בודקים אותם, חלק מיועצי המס בעצמם עושים אותם, תלוי בגדלים של המשרדים. אבל אם הוועדה רוצה לדעת את האמת, אז מנהלות החשבונות עושות בפרקטיקה – גם במשרדי יועצי המס וגם במשרדי רואי-החשבון – את תלושי השכר. זאת האמת.
<היו"ר אלי אלאלוף:>
בבקשה, חבר הכנסת מאיר כהן.
<מאיר כהן (יש עתיד):>
אתה צודק לגמרי. הרי אני יודע כשהייתי ראש עיריית דימונה.
<רועי כהן:>
גם בעירייה.
<מאיר כהן (יש עתיד):>
אני בדיוק יודע מי עשה את כל חשבות השכר. אבל בכל זאת, עדיין אם יש אנשים בתוך הפול הזה שכן עם הזמן מצליחים שתהיה להם איזה מיומנות מסוימת והם עושים את זה, אבל יש עליהם מפקחים, אתה בעצמך אמרת. אני לא בטוח שבכל פעם שאנחנו יושבים אנחנו צריכים לפתוח את גבולות הגזרה של מי שמתעסק בביקורת על שכר או בחשבות שכר. יש איזה תפריט מסוים שכל אחד יודע את מקומו. לכן אני לא חושב שזה טוב שנפתח את זה עכשיו גם – אני יודע שהייתי שולח אנשים מובטלים לקורסים של הנהלת חשבונות, מובטלים ומובטלות, ואחרי שלושה חודשים – כמה זמן הקורס? 

<נעה בן שבת:>
משהו כזה.

<מאיר כהן (יש עתיד):>
אז אני לא בטוח שאנחנו צריכים היום לבוא ולהגיד לחבר'ה שמקבלים הכשרה של שלושה חודשים – בניגוד לכלכלן שלומד בכדי לקבל תואר ראשון ארבע שנים או בניגוד לראיית-חשבון שזה אחד מהמקצועות הקשים ביותר, ובזילות כזו, במהירות כזאת להגיד – אוקיי, גם מי שעושה קורס של שלושה חודשים יכול לעשות ביקורת על שכר ולהתעסק עם שכר. אני חושב שזה לא נכון. 

<ג'ק בלנגה:>
זה נכון מה שאתה אומר, אבל חשב שכר גם לומד שלושה חודשים בשביל לקבל תעודת חשב שכר.
<היו"ר אלי אלאלוף:>
אתה לא עושה סדר, אדוני.
<מאיר כהן (יש עתיד):>
ההבדל הוא שחשב שכר, אם זכרוני לא מטעה אותי, צריך שיהיה לו בסיס מסוים של ידע ולתוך זה הוא מוסיף עוד שלושה חודשים.
<ג'ק בלנגה:>
איפה זה כתוב? 
<מאיר כהן (יש עתיד):>
כך אני יודע.

<ג'ק בלנגה:>
קורס חשבי שכר אני עושה ב-100 שעות היום ונותן תעודה.
<מאיר כהן (יש עתיד):>
תשמע, אתה תיתן לי לדבר, אני יודע לצעוק. תן לי לדבר. אני חוזר על מה שאני אומר, דווקא כאן מתוך בית המחוקקים היו זהירים כשאתם באים לכאן ומבקשים לפתוח את גבולות הגזרה לכולם. אני חושב שיש הבדל גדול מאוד בין כלכלן לבין רואה-חשבון לבין עורך-דין לבין, כן, מנהל חשבונות שעושה קורס של שלושה חודשים. וכן, אם אתה אומר שחשב שכר הוא גם קורס לשלושה חודשים, גם לזה, אבל חשב השכר לא יתעסק עם ביקורת כזאת משמעותית.
<היו"ר אלי אלאלוף:>
ברשותכם, אני רוצה לסכם את הנקודה הזאת, וזה הסיכום הסופי ולא ניתן לפתוח את זה לדיון, כולל חברי הכנסת. 

<ישראל אייכלר (יהדות התורה):>
אז לפני הסיכום הסופי, יש דרגות בהנהלת חשבונות, יכול להיות שמאיר צודק בדרגה הנמוכה, לפחות בדרגה הגבוהה. 

<מאיר כהן (יש עתיד):>
כן, יש אחת-שתיים-שלוש.
<היו"ר אלי אלאלוף:>
תן לי. קיבלנו מקצועות על-ידי משרד הכלכלה, הוא בדק את עצמו, נתן לנו את המקצועות שהוא רוצה לראות בין בודקי שכר. אם הוא רוצה להוסיף עוד מקצוע, בבקשה. תמיד יש אפשרות לבוא ולהשלים את החוק בהצעה כזו או אחרת. בשלב זה אנחנו נענים בדיוק למקצועות שהוצעו, ואני מבקש ממשרד הכלכלה לבדוק את הנושא של מנהלי החשבונות שיבדקו את עצמם, שישלימו ידע וכו', ותבואו עם הצעה קונקרטית לזה, בסדר? תודה רבה. בואו נמשיך, בבקשה. 
<ישראל אייכלר (יהדות התורה):>
אבל מותר לי לרשום הסתייגות, כן?
<היו"ר אלי אלאלוף:>
רשמנו את ההסתייגות.

<נעה בן שבת:>
לתקנות יש הסתייגות, אבל זה לא עולה למליאה. יש פה הצבעה.
<ישראל אייכלר (יהדות התורה):>
למה?

<נעה בן שבת:>
כי אחרי זה הוועדה מצביעה. היא יכולה להצביע, להוסיף את זה.

<ישראל אייכלר (יהדות התורה):>
אבל הסתייגות דיבור.
<נעה בן שבת:>
לא, אין לנו. רשום לנו פה בתקנות. אפשר להצביע אחרי זה על האפשרויות.
<היו"ר אלי אלאלוף:>
אבל אני מבקש שתעשו את הבדיקה ותחזרו אלינו, בבקשה. אני מסכים להערה של חברי אייכלר שאומר: אל תעשו גילדות סגורות, תאפשרו לציבור. זה פתוח מדהים - כל רואי-החשבון, כל הכלכלנים, כל יועצי המס, כל זה זה מסה.
<ישראל אייכלר (יהדות התורה):>
היושב-ראש אמר שזה סגור אז אני לא רוצה לפתוח.
<מירב בן ארי (כולנו):>
כן. חבל על הזמן.
<ישראל אייכלר (יהדות התורה):>
אבל אני אומר שיש פה עוול בסיסי, מבני, לא מדובר ברופאי שיניים, מדובר במנהלי חשבונות שאני רוצה לאפשר להם גם לבדוק את השכר, זה נראה לי כל כך טבעי. כשיהיה שר הכלכלה אני אבקש להעלות את זה.

<מירב בן ארי (כולנו):>
אני חייבת לומר משהו. אימא שלי 30 שנה מנהלת חשבונות, באמת לא רואה ממטר, לא רואה רואי-חשבון, לא יועצי מס, מלמדת אותם כל פעם מחדש בעבודה כי הם לא יודעים כלום והיא מלמדת אותם. ולמרות זאת אני אומרת לך, ובאמת אני באה מבית שגם אימא שלי וגם אחותי הן הרבה יותר טובות, והן עושות את השכר כמו שאתה אומר.

<ישראל אייכלר (יהדות התורה):>
נו, אז מה - - -
<מירב בן ארי (כולנו):>
הן גם מפקחות על רואה-חשבון ויועץ מס. אבל עם כל הכבוד באמת למה שאני חושבת, ואני באה מבית של מנהלי חשבונות, עם כל הכבוד, אני כן סומכת פה על משרד הכלכלה בהמלצות שלו. באמת אני אומרת לך, זה לא נראה לי משהו שצריך 40 דקות לבוא ולעשות דיון. הבנו את העניין, הנושא ברור, גם אני חושבת שמנהלי חשבונות צריכים להיות כאן, אבל באיזשהו מקום אנחנו כמחוקק מצליחים להבין, וזה מה שהיושב-ראש גם אומר, ובגלל זה אני מסכימה אתו.
<שולי מועלם-רפאלי (הבית היהודי):>
יש גם בזה במקצועיות.
<מירב בן ארי (כולנו):>
ואני ממש ממש חושבת שדרך אגב גם כלכלן בכלל לא רלוונטי פה לרשימה הזאת.
<יזהר קנה:>
נכון.
<קריאות:>
נכון.
<מירב בן ארי (כולנו):>
כלכלנים זה תואר ראשון בכלכלה.

<שולי מועלם-רפאלי (הבית היהודי):>
נכון. כלכלנים זה לא מה שיביא אותם לבדוק שכר.
<מירב בן ארי (כולנו):>
כן, אבל אני אומרת, יש דברים מסוימים שהמחוקק צריך לבוא לומר את דעתו, אבל צריך להחליט עד איפה הוא מתערב.
<היו"ר אלי אלאלוף:>
מצד שני רוצים לפתוח את המקצוע, לא גילדה סגורה, אז הם נתנו אפשרות לכלכלנים. חבר'ה, אם ישלימו - - -
<יזהר קנה:>
ברגע ששמת עורכי-דין ורואי-חשבון ויועצי מס זה כבר 100,000, אז היו לך כבר מספיק שפתחת. 
<היו"ר אלי אלאלוף:>
זה נפלא, אני שמח.
<יזהר קנה:>
ברגע שפתחת לכלכלנים היית צריך לפתוח גם לרופאים ולמהנדסים, אין הבדל בין כלכלן לרופא ומהנדס לעניין הזה, וזה מה שכולם פה חושבים להבנתי. 

<היו"ר אלי אלאלוף:>
תרשה לי לא להגיב. חברת הכנסת שלנו שולי מועלם הצטרפה. בבקשה, בואו נמשיך. 
<שולי מועלם-רפאלי (הבית היהודי):>
שלום, שלום.

<נעה בן שבת:>
להגיב?
<היו"ר אלי אלאלוף:>
לא, לא, אין צורך, זה הסיכום שלי. בבקשה.
<נעה בן שבת:>
"תכנית הכשרה

 
3.
(א)
המנהל, בהתייעצות עם ועדת המקצוע, יורה על תכנית לימודים להכשרת 



בודק שכר מוסמך, בהיקף שלא יפחת מ-180 שעות, שתכלול הכשרה 



עיונית ומעשית; הלימודים יהיו בתחומים אלה:




(1)
הוראות לפי חוקי עבודה, הסכמים קיבוציים וצווי הרחבה,   
                        


לרבות הוראות התוספת השנייה לחוק וכן הוראות בדיני מסים 
                        


המשליכות על זכויות עובדים;




(2)
מערכות שכר; 




(3)
חשבונאות כללית וחשבות שכר מתקדמת;




(4)
תפקידי בודק שכר מוסמך, לרבות ביצוע בדיקות תקופתיות, וכן 
                        


תשאול, חקירה, פיקוח וביקורת בחשבות שכר;




(5)
כללי אתיקה. 



(ב)
המנהל, בהתייעצות עם ועדת המקצוע, רשאי לפטור מתחומים בתכנית 
                   

ההכשרה כאמור בתקנת משנה (א), מי שביקש זאת בכתב באמצעות 



ועדת קבלה, אם הוא הוכיח, להנחת דעתו של המנהל, כי הוא למד את 



אותו נושא במסגרת המקצוע או התואר האקדמי שלו לפי תקנה 2; 




המנהל יפעל לעניין זה לפי אמות מידה שהחליטה עליהן ועדת המקצוע.

      
(ג)
אין בפטור הניתן לפי תקנת משנה (ב) או בהתאמת תכנית לפי תקנת 



משנה (ד), כדי לפטור מחובת עמידה בבחינה לפי תקנה 5. 



(ד)
המנהל, בהתייעצות עם ועדת המקצוע, רשאי להורות על תכנית הכשרה 



מותאמת הכוללת הכשרה מעשית מותאמת בתחומים האמורים בתקנת 



משנה (א), בהיקף מצומצם מהאמור באותה תקנת משנה, לגבי כל קבוצה 



מבעלי המקצוע המנויים בתקנה 2, בהתחשב בתכנית הלימודים או 




ההכשרה לצורך מקצועם של בעלי המקצוע האמורים; המנהל, 




בהתייעצות עם ועדת המקצוע, יורה על תכנית הכשרה מותאמת בהיקף 



מצומצם כאמור לגבי רואי-החשבון ויועצי המס."
<מירב בן ארי (כולנו):>
מי זה המנהל? רק תזכירי.
<נעה בן שבת:>
המנהל, מנהל האגף להכשרה מקצועית.
<היו"ר אלי אלאלוף:>
שמתם לב למושג "תוכנית מצומצמת"?
<שולי מועלם-רפאלי (הבית היהודי):>
למה בכלל, אדוני, הם צריכים תוכנית אם ממילא זה חומר הלימוד שלהם בתואר שלהם?
<היו"ר אלי אלאלוף:>
מפני שיש פה השלמה נדרשת.

<מירב בן ארי (כולנו):>
כן, הם לא לומדים את זה.

<היו"ר אלי אלאלוף:>
יש מקצוע חדש שדורש השלמה נדרשת. התחלנו ב-180 שעות. משרד הכלכלה רוצה להגיד איך הוא הגיע למסקנה שזאת תוכנית מצומצמת? 

<חני זוהר:>
אתה מדבר על ה-40 שעות?
<היו"ר אלי אלאלוף:>
לא יודע.
<דיקלה חורש:>
לרואי-החשבון וליועצי מס יש תוכנית מותאמת.

<שולי מועלם-רפאלי (הבית היהודי):>
לרואה-חשבון וליועצי מס כתבתם שיש תוכנית מצומצמת, אז שאלתי, ברשות אדוני כמובן, האם הם בכלל צריכים, והאם הם צריכים לעמוד במבחן, האם הם יצטרכו לשלם אגרה על התוכנית הזאת וכו' וכו'. 

<היו"ר אלי אלאלוף:>
בבקשה.

<דיקלה חורש:>
רק להבהיר, התוכנית המותאמת נבנתה, יש סילבוס שלם של תוכנית לימוד עם נושאי לימוד לכלל הציבור הרלוונטי שיכול ללמוד את הקורס. לרואי-החשבון ראינו את נושאי הלימוד שהם לומדים במסגרת בחינות ההסמכה ובמסגרת התואר, וראינו נושאים שחסרים להם, וכך בנינו את התוכנית המותאמת. 

אנחנו בשיח אתם וגם עם יועצי המס, כרגע נקבעה תוכנית של 48 שעות, וליועצי המס נקבעה גם תוכנית מופחתת בתיאום אתם.
<שולי מועלם-רפאלי (הבית היהודי):>
וכמה שעות ליועצי המס?
<דיקלה חורש:>
יש דגשים שצריכים פשוט להילמד במסגרת הכניסה בעצם לתחום העיסוק החדש. 
<היו"ר אלי אלאלוף:>
את יכולה להגיד, היות ששמעתי את זה לפני כן, אבל אני מעדיף שזה יצא מכם. רואי-חשבון הורדתם ל-?

<דיקלה חורש:>
48 שעות לימוד.

<היו"ר אלי אלאלוף:>
ויועצי המס?

<דיקלה חורש:>
92, למיטב זיכרוני.

<חני זוהר:>
96.

<דיקלה חורש:>
96, סליחה.

<חני זוהר:>
94, סליחה.

<היו"ר אלי אלאלוף:>
ביקשתי להוריד את ה-180 למקסימום של 150 שעות.

<שולי מועלם-רפאלי (הבית היהודי):>
לכלל הציבור.

<היו"ר אלי אלאלוף:>
האחרים.

<שולי מועלם-רפאלי (הבית היהודי):>
כן, הבנתי.

<היו"ר אלי אלאלוף:>
לא לשכוח, מפני שאלו אנשים שעובדים, עבור נשים במיוחד, בלי לפגוע חס וחלילה במגדר, זה עומס גדול מאוד ללמוד 180 שעות, ואני חושב שאפשר לצמצם את זה ל-150. זאת לא תורה מסיני, בלי לפגוע חס ושלום בתורה שלנו, אז אני מבקש לצמצם ל-150. 48 לרואי-חשבון ו-96 ליועצי מס.
<נעה בן שבת:>
השאלה, אתם מציינים את מספר השעות בהיקפים? 

<דיקלה חורש:>
אנחנו מבקשים לא לציין את זה בתקנות עצמן, אנחנו כן מסכימים שזה יהיה בהיקף מצומצם. תוכנית לימודים זה משהו דינמי, יכול להיות שהיא תשתנה, יכול להיות שהיא תפחת, אנחנו רוצים להפחית - - -
<קריאה:>
אז תרשמי: לא יעלה על.
<היו"ר אלי אלאלוף:>
רגע, אי-אפשר להתחיל ללמוד איזה מסלול ופתאום באמצע מוסיפים.
<דיקלה חורש:>
בוודאי שזה לא יחול על קורס תלוי ועומד.
<היו"ר אלי אלאלוף:>
אוקיי. אז או ששמים שעות או שמוסיפים סעיף שאומר שאי-אפשר לשנות מסלול לימודי באמצע הדרך. 

<שולי מועלם-רפאלי (הבית היהודי):>
או שבאים לכאן לקבל אישור להגדיל את השעות. כי לו יצויר שעכשיו מסכימים על 48 לרואי-חשבון ו-96 שעות ליועצי מס - - -
<היו"ר אלי אלאלוף:>
בדיוק.

<דיקלה חורש:>
94.
<ישראל אייכלר (יהדות התורה):>
חברת הכנסת מועלם צודקת, כל חודש הם יעלו את זה.

<שולי מועלם-רפאלי (הבית היהודי):>
94, סליחה, ואז תתחילו את הקורס, ולגבי הקורס הבא כבר תרצו להכפיל את זה. היינו רוצים לדעת את זה, היינו רוצים לדון על זה שוב. 

<היו"ר אלי אלאלוף:>
אין לי בעיה שזה יהיה בידיעת הוועדה.

<ישראל אייכלר (יהדות התורה):>
באישור הוועדה.

<שולי מועלם-רפאלי (הבית היהודי):>
כן.

<היו"ר אלי אלאלוף:>
אבל בעיקרון או שמגדירים מראש או שמציינים שלא ניתן לשנות את התוכנית באמצע הדרך. בתוספת מההצעה של חברת הכנסת שולי מועלם, באמת יש לנו את השליטה על השעות האלה. כן, בבקשה, יוליה. 
<יוליה מלינובסקי (ישראל ביתינו):>
ברשותך, שאלה. עורכי-דין שעשו התמחות בדיני עבודה, הם אמורים להיות בפנים בהקלה? כי בן-אדם שעשה התמחות בדיני עבודה שנה או שנה וחצי מבין היטב את כל הנושא הזה.
<דיקלה חורש:>
זה בדיוק הניסיון שנדרש, הניסיון הפרקטי שנדרש. אפרופו, אנחנו רואים פה שאנחנו בדיוק בנקודת איזון טובה. יש כל מיני דרישות להכניס בעלי מקצועות אחרים - - - 

<יוליה מלינובסקי (ישראל ביתינו):>
אני מדברת על קורס מצומצם. אני לא מדברת על תנאי קבלה. 
<דיקלה חורש:>
יש אפשרות לעשות גם תוכנית מותאמת לבעלי מקצועות נוספים, כמו עורכי-הדין. כרגע נקבע במפורש שתהיה תוכנית מותאמת ליועצי המס ולרואי-החשבון, אבל אין מניעה שנעשה גם כן עם אלה.
<יוליה מלינובסקי (ישראל ביתינו):>
אז הסעיף צריך להיות פתוח ולא סגור.
<דיקלה חורש:>
הסעיף פתוח. 

<נעה בן שבת:>
הסעיף פתוח. יש סעיף פתוח שאומר שהוא רשאי להורות, זאת אפשרות להורות על בעלי מקצוע אחרים מאלה שמנויים שם, לקבוע להם תוכנית מותאמת. 

<יוליה מלינובסקי (ישראל ביתינו):>
לעשות תוכנית.

<נעה בן שבת:>
אבל לגבי רואה-חשבון ויועצי המס צריך לקבוע תוכנית מותאמת, ואני מבינה שאנחנו נציין שהיקף השעות לא יעלה על ההיקפים שנאמרו פה. אנחנו נציין את המספרים.
<היו"ר אלי אלאלוף:>
כן, נכון.

<יוליה מלינובסקי (ישראל ביתינו):>
זאת אומרת שיש פה שיקול דעת של המשרד שעורכי-הדין, למשל, שעשו את ההתמחות שלהם בדיני עבודה יכנסו לתוכנית מצומצמת. כי לעורכי-הדין חבל על 180 שעות או 150 כפי שהיושב-ראש אמר. אולי לרבות עורכי-דין בהתמחות בדיני עבודה? 
<שולי מועלם-רפאלי (הבית היהודי):>
אבל אז זה פותח לדעתי לדברים נוספים. 

<היו"ר אלי אלאלוף:>
לא צריך לדעתי לשנות את הניסוח. 
<שולי מועלם-רפאלי (הבית היהודי):>
בדיוק.

<היו"ר אלי אלאלוף:>
א', יש פרוטוקול, ואפשר להתבסס על ההסכמה.

<שולי מועלם-רפאלי (הבית היהודי):>
אוקיי.

<רועי כהן:>
אדוני, אפשר להתייחס רגע לסעיף הזה? גם לשכת עורכי-הדין, גם לשכת רואי-החשבון, גם לשכת יועצי המס הם חברים ב"להב", ו"להב" הגיעה היום פה – ושוחחתי גם בפעם הקודמת – אנחנו לא מבינים מה קורה פה. היום בשעה ארבע יהיה שולחן עגול אצל שר האוצר כדי להוריד את הרגולציה במדינת ישראל על המקצועות החופשיים. להוריד את הרגולציה. ומה שנוצר פה כרגע, ואני אמרתי על זה גם פעם שעברה, אין שום סיבה שמקצוע שקיים כבר חמש שנים, נעשה על-ידי רואי-החשבון ויועצי המס, לייצר פה עכשיו רגולציה חדשה. מה קורה פה? איך יכול להיות מצב שמדינת ישראל מצד אחד באה ואומרת שהיא מנסה להוריד את הרגולציה, ומצד שני יוצרת אגרות פה, יוצרת מבחנים, יוצרת הכשרות. הרי אותו בן-אדם עשה כבר את הדבר הזה, מה יעזרו ה-48 שעות שאת עשית? רק כדי לקחת לו את האגרה? רק כדי לעשות לו עוד הכשרה? רק כדי אולי לייצר פה עוד איזה מקצוע? 
<שולי מועלם-רפאלי (הבית היהודי):>
עורך-דין כהן, עוד לא שמעתי תשובה ממנה האם הם ישלמו אגרה. 
<רועי כהן:>
כן ישלמו ורשום פה.
<שולי מועלם-רפאלי (הבית היהודי):>
זאת הייתה שאלה ששאלתי.

<רועי כהן:>
ישלמו פה אגרה.
<קריאות:>
- - -

<רועי כהן:>
רגע, אני רוצה להשלים את הדברים.

<היו"ר אלי אלאלוף:>
ישלמו אגרה, כן.

<יזהר קנה:>
זה לא אגרה, אלו אגרות. 

<רועי כהן:>
באתי לפה וניסיתי לשכנע, ואמשיך לנסות לשכנע. אין שום סיבה, ואף אחד לא יכול, לזה שרואי-חשבון ויועצי מס או עורכי-דין שגם עוסקים בנושא יצטרכו – שיניתם את חוק החברות מכל הכיוונים, חייבתם את עורכי-הדין לעשות - - - 

<היו"ר אלי אלאלוף:>
למה בכעס?
<שולי מועלם-רפאלי (הבית היהודי):>
הוא מדבר מדם לבו.
<רועי כהן:>
כי אני אומר לך, זה כואב לי כי זה מדרון חלקלק. זה מדרון חלקלק שיקרה פה. הרי שינו את חוק החברות מכל הכיוונים, חייבו עורכי-דין לעשות מחדש לימודים על חוק החברות, שיניתם את כל פקודת העיריות, חייבתם עורכי-דין לעשות מקצוע חדש, לייצר איזה קורס הכשרה נוסף. אין שום סיבה, אני מבקש מכם לשקול את זה מחדש, אנשים שעסקו במקצוע תפטרו אותם מהמבחן הזה. מי שרוצה להיכנס חדש למקצוע הזה תייצרו לו מבחן. אני אומר לכם, זה השכל הישר. 

<היו"ר אלי אלאלוף:>
אני חושב שהוא צודק.

<שולי מועלם-רפאלי (הבית היהודי):>
אני מסכימה אתו. עמדתי נאמרה פה בכמה דיונים.

<היו"ר אלי אלאלוף:>
ידידי, רועי כהן, מותר לי לקרוא לך ידידי?

<רועי כהן:>
כן. אני מסכים אתך ברוב הדברים.
<היו"ר אלי אלאלוף:>
אני לא מבין למה אחרי ארבעה דיונים עכשיו אתה מעלה. 
<רועי כהן:>
העליתי גם בפעם הקודמת.
<היו"ר אלי אלאלוף:>
רגע, יש לך פגישה בארבע? אז תלך לפגישה בארבע, אם נקבל הוראה לסגור את ההצעה הזאת, אנחנו נסגור. אבל באמת, לא השולחן הזה. בוא נמשיך, בבקשה. 

<ישראל אייכלר (יהדות התורה):>
אדוני היושב-ראש, אבל הכעס שלו מבטא גם את הכעס שלי.

<היו"ר אלי אלאלוף:>
בבקשה. לא אמרתי כלום. לא באנו לדיקטטורה.
<ישראל אייכלר (יהדות התורה):>
שתדע שהציבור מרגיש תחת משטר דיכוי.

<רועי כהן:>
נכון, בדיוק ככה.
<ישראל אייכלר (יהדות התורה):>
של ביורוקרטיה, לא בעניין הזה, בכל העניינים. כמה שאפשר להקשות על האזרח מקשים יותר. זה לא היה פעם. אז מילא, הסכמתי אתך שמבחנים צריך, אבל כל הקורסים האלה לאנשים שכבר עוסקים בזה לא צריך. אז דיברה אתי היום היועצת המשפטית שהחוק אומר שצריך, אז תעשו עשר שעות, אבל לא 48 שעות לאנשים שעובדים בזה. 

<רועי כהן:>
ולשלם כסף גם.
<היו"ר אלי אלאלוף:>
חברת הכנסת.

<שולי מועלם-רפאלי (הבית היהודי):>
לגבי האגרות, אני יכולה לקבל תשובה? 

<דיקלה חורש:>
כן.

<שולי מועלם-רפאלי (הבית היהודי):>
זאת אומרת, מה רעיונן של האגרות? אני מדברת על אנשים שבמקצוע.
<דיקלה חורש:>
אני רוצה רק להזכיר לכולם שמדובר בעיסוק חדש "בודק שכר", זה יהיה שומר הסף שייתן הגנות למעסיקים כאשר יתבעו אותם בתביעה אזרחית. מדובר פה בעיסוק סופר סופר חשוב שאי-אפשר, כמו שאמרו באמת, לזלזל בו. ולכן, בחרנו בקפידה את המקצועות שיכולים להיכנס, ולא השארנו את זה רק לרואי-חשבון, בדיוק בגלל המחשבה שאנחנו רוצים לאפשר גם למעסיקים קטנים לצרוך שירותים של יועצי מס, חשבי שכר, מפקחי עבודה שהם בתוך תחום העיסוק הזה, שהם בתוך תחום אכיפת זכויות עובדים. 
<שולי מועלם-רפאלי (הבית היהודי):>
מצוין.
<דיקלה חורש:>
כל מי שיכנס וילמד את המקצוע הזה, את התוכנית המותאמת ואת התוכנית המלאה, יידרש בסופו של דבר כדרישת הוועדה לעבור בחינה ולהראות את הידיעות שלו. על הבחינה הזאת יש אגרה. אני רוצה רק להוסיף - - -
<שולי מועלם-רפאלי (הבית היהודי):>
אבל יש כמה אגרות. 

<דיקלה חורש:>
אגרה על בחינה מעשית, עיונית, ויש בסופו של דבר על תעודת ההכרה שמקבלים בסוף, משלמים פעם אחת אגרה. 

<יוליה מלינובסקי (ישראל ביתינו):>
על כמה סך הכול מדובר?

<היו"ר אלי אלאלוף:>
פעם אחת בחיים, לא כל שנה.

<יוליה מלינובסקי (ישראל ביתינו):>
סך הכול על כמה כסף מדובר?
<שולי מועלם-רפאלי (הבית היהודי):>
בכמה כסף מדובר? 
<טלי פלוסקוב (כולנו):>
על קבלת רישיון וזהו, נכון? 

<שולי מועלם-רפאלי (הבית היהודי):>
והקורס עצמו גם יעלה להם? 

<קריאה:>
בטח.

<יזהר קנה:>
ודאי.

<שולי מועלם-רפאלי (הבית היהודי):>
אני רוצה להעלות פה סימן שאלה. 

<יפה סולימני:>
אפשר רגע להגיד משהו?

<שולי מועלם-רפאלי (הבית היהודי):>
שנייה, גברתי. רק שנייה, ואז אני אדבר.
<יפה סולימני:>
אני יושבת בשקט עד עכשיו, אבל אני קצת מתרגשת כשאני שומעת את כל מה שקורה פה. מדובר כאן בתפקיד שאמור להגן על זכויות עובדים, עובדי שמירה וניקיון, הם העובדים הכי חלשים בשוק העבודה. לתת לאדם שלמד או הנהלת חשבונות או עסק ארבעה או חמישה חודשים או שסיים לימודים של איזשהו קורס אתמול, לתת לו היום להגן על עובדים שלא יודעים מהם זכויותיהם זה דבר שכולנו צריכים להיות במקום אחר פה. 

<יזהר קנה:>
מסכימים אתך במאה אחוז.
<יפה סולימני:>
תלוי איך מתווכחים, ומתווכחים פה - - -

<שולי מועלם-רפאלי (הבית היהודי):>
אבל בעניין הזה יש פה הסכמה מוחלטת. אתם פותחים את זה לכל דכפין ייתי ויצרוך.
<יזהר קנה:>
בדיוק.

<היו"ר אלי אלאלוף:>
תאפשר לאחרים גם להתבטא.

<יפה סולימני:>
אנחנו פתחנו כי הוועדה – כי באו פה גורמים ורצינו שזה יהיה פתוח ליותר, אבל לא להגזים. יש הבדל בין ללכת ללמעלה למעלה וללכת לתחתית לתחתית. לקחנו את האמצע, ואמרנו בוא ניקח פה את האמצע.
<יזהר קנה:>
אבל זה מה שאתם עושים.
<היו"ר אלי אלאלוף:>
אל תפריע, די.

<שולי מועלם-רפאלי (הבית היהודי):>
ששש, חברים, תכבדו את הגברת.
<יפה סולימני:>
ניקח באמצע את התפקידים שנראים לנו הגיוניים. בכל זאת, יש לנו אגף להכשרה מקצועית שזה אגף שעובד שנים ועושה תוכניות עבודה ונותן הכשרות. יש ועדת מקצוע, יהיו משקיפים בוועדה הזאת, וגם עשינו עכשיו שינוי מדיניות אכיפה שכל מי שיביא אישור של בודק שכר תהיה לו הקלה בעיצומים הכספיים. חברים, מדובר כאן בסכומי עתק שמעסיקים יקבלו הנחה אם הם יעשו הפרות על זכויות, ואנחנו באים פה ומתווכחים על עוד שעה או עוד שעה פה או עוד 30 שקלים. אתה לא חייב להיות בודק שכר. 

<יוליה מלינובסקי (ישראל ביתינו):>
על כמה מדובר?
<שולי מועלם-רפאלי (הבית היהודי):>
גברתי, ברשותך. 
<יפה סולימני:>
אתה לא חייב להיות בודק שכר.

<היו"ר אלי אלאלוף:>
לא קיבלת רשות דיבור, גברתי היקרה.

<שולי מועלם-רפאלי (הבית היהודי):>
סליחה, אדוני. אתה צודק.
<מירב בן ארי (כולנו):>
תני לה לסיים לדבר.
<היו"ר אלי אלאלוף:>
אני רוצה להגיד לך שגם הצעת החוק הזאת והתקנות האלה נולדו בתקופה שהאנשים שלכם עמדו במשרד הזה, אז בבקשה.
<שולי מועלם-רפאלי (הבית היהודי):>
אין לי בעיה על התקנות עצמן ועל הצורך להגן על זכויות עובדים, אין לי בעיה. אין לי בעיה להגן על זכויות עובדים. אני חושבת שכל חברי הוועדה פה מגנים על זכויות עובדים, השאלה אם אנחנו מגנים על זכויות עובדים ופוגעים בעובדים אחרים.
<היו"ר אלי אלאלוף:>
אבל יש גבול גם כן בלקחת את רשות הדיבור בלי סוף. 

<שולי מועלם-רפאלי (הבית היהודי):>
סליחה.

<היו"ר אלי אלאלוף:>
בבקשה, תסיימי.

<יפה סולימני:>
אנחנו לא פוגעים. מה שאנחנו מדברים פה, יש כבר אנשים בעלי מקצוע. מדובר כאן בשדרוג, אתה רוצה להתקדם למקצוע חדש, למקצוע שונה, למקצוע שבו בטוח שתרוויח גם הרבה יותר כסף, כי יהיו הרבה יותר בודקי שכר בשוק העבודה. ולכן, אתה משלם איזשהו מחיר, אתה לומד, אתה משדרג את עצמך, עושה את ההכשרה, ואתה משלם איזשהו מחיר על הבחינה הזאת. אחרת, לא נוכל להשתמש באישורים האלה, הלוא זה בעצם משלים אכיפה. וקצת קשה לי פה עם הוויכוח של עוד 100 שקלים או עוד 50 שקלים על התעודה.
<יזהר קנה:>
יהיו הרבה פחות בפועל.
<נורית קורן (הליכוד):>
כבר נקבתם? אפשר לדעת מה המחירים? דיברתם על המחירים? 
<טלי פלוסקוב (כולנו):>
כמה זה יעלה?
<היו"ר אלי אלאלוף:>
נגיע לזה, עוד לא הגענו לזה. 

<נורית קורן (הליכוד):>
בסדר, סליחה.

<היו"ר אלי אלאלוף:>
יש כאלה שקופצים. תודה רבה, גברת סולימני. כן, בבקשה, אדוני.
<ג'ק בלנגה:>
אני רוצה להגיד כמה משפטים. קודם כול, הנוסחים בקדנציות הקודמות לא חייבו בחינות, אבל את זה אני אומר בעדינות. לגופו של עניין יידרשו עכשיו - - - 

<היו"ר אלי אלאלוף:>
אתה רוצה שאני אגיב לך במשפט אחד? למה נתנו עדיפות יתר לרואי-חשבון? 
<יזהר קנה:>
בגלל שזה המקצוע שלנו. גם היום כשעושים ביקורת לבנק, עושים ביקורת לדוחות הכספיים של הכנסת, נותנים לי עדיפות על מישהו אחר בגלל שמחוקק במדינת ישראל קבע שאני אלמד, אחרי זה אעשה בחינות, אני אקבל רישיון, יש עלי פיקוח. נמצאים פה אנשים של משרד המשפטים. צריכים להבין, ואת זה אמרנו הרבה פעמים ונגיד את זה עוד פעם, יש מקצועות מפוקחים במדינת ישראל - ראיית-חשבון, עריכת-דין, ייעוץ מס, אם אני מחר עושה טעות כזאת או אחרת יכול משרד המשפטים לשלול לי את רישיוני, זאת סנקציה - - - 
<היו"ר אלי אלאלוף:>
לא ראיתי לא בסיפור א' ולא סיפור ב 'ששללו למישהו את הרישיון. 

<ירון גינדי:>
בטח שיש שלילה.

<יזהר קנה:>
בטח שיש, יש כאן אנשי משרד המשפטים. 

<ירון גינדי:>
יש מלא שלילות.

<יזהר קנה:>
תבקש מאנשי משרד המשפטים, יגידו לך שמדי שנה נשללים רישיונות, חד וחלק. 

<חני זוהר:>
לעורכי-דין.
<יזהר קנה:>
גם לרואי-חשבון. אני במקרה בעוונותי יושב בטריבונל המשפטי של מועצת רואי-חשבון, משרד המשפטים, כאשר רואה-חשבון עושה עבירה שהיא עבירה חמורה, יכולה המועצה לשלול את רישיונו, והיא עושה את זה מעת לעת. זה לא רק בתיאוריה, זה גם במעשה. ולשלול לאדם את רישיונו בראיית-חשבון או בעריכת-דין זה עונש מאוד מאוד כבד. מה תעשה לכלכלן? לא תוכל לקחת לו את התואר. אתם מכניסים לתוך המגרש הזה – מי שדואג לזכויות העובדים, צריך שאלה ששומרים עליהם יהיו אנשים שיפחדו.
<היו"ר אלי אלאלוף:>
בינתיים אני יכול להעיד על עצמי שיש לי עוד זיכרון, אז אני מבקש, מה שאמרתם כבר פעם תשדלו לא להגיד עוד פעם.
<ג'ק בלנגה:>
נשתדל מאוד. 

<היו"ר אלי אלאלוף:>
לא להביא את זה פעם עשירית.

<יזהר קנה:>
יש חברי כנסת חדשים. 

<היו"ר אלי אלאלוף:>
אמרתי כבר בשם כל איגוד אחד ידבר, לא 100, אז זאת פעם אחרונה. תחליטו מי משניכם מדבר.
<ג'ק בלנגה:>
אנחנו יכולים להיות גם נציגים של לשכת עורכי-הדין כי הם גם לא פה, ואני גם עורך-דין. 
<היו"ר אלי אלאלוף:>
יש גבול, חבר'ה, מספיק.
<ג'ק בלנגה:>
אדוני, תראה, למדתי רק 12 שנה אקדמאיות את המקצועות של ראיית-חשבון שזה לוקח שבע שנים להוציא רישיון, את עריכת-הדין שלוקח ארבע שנים להוציא רישיון, ואת יועצי המס שלוקח כמעט ארבע שנים להוציא רישיון. נראה לך שאחרי 12 שנה שלמדתי אתה עכשיו אומר לי שאני צריך לעשות קורס של 50 שעות על מנת שאקבל את התעודה הזאת? 

<היו"ר אלי אלאלוף:>
48.
<ג'ק בלנגה:>
48, 50 שעות פלוס נסיעות, בשביל שאקבל את התעודה הזאת. זו שאלה ראשונה שאני שואל. באמת, האם רואה-חשבון שלמד שבע שנים עם ההתמחות שלו, עכשיו הוא צריך לעשות 50 שעות. 

<היו"ר אלי אלאלוף:>
לפי הגורם המקצועי. 

<ג'ק בלנגה:>
זאת שאלה ראשונה.
<היו"ר אלי אלאלוף:>
לא, יש תשובה, ואני מבקש, לא קיבלת את רשות הדיבור להמשך. 

<ג'ק בלנגה:>
עוד שאלה אחת, אדוני.

<היו"ר אלי אלאלוף:>
לא, לא, אתה מפריע לי. 

<ג'ק בלנגה:>
אני מבקש מאוד.
<היו"ר אלי אלאלוף:>
לא, אתה מפריע לי בסדר הדיון שלי. קיבלנו, יש גורם מקצועי - המשרד, המשרד קבע וזה יהיה. תודה. בוא נמשיך הלאה. 

<יזהר קנה:>
אז רק לגבי הסעיפים עצמם.

<היו"ר אלי אלאלוף:>
לא. חברת הכנסת יוליה.
<יוליה מלינובסקי (ישראל ביתינו):>
לא קיבלתי תשובה לגבי העלויות. כולנו פה שאלנו ואתם לא עניתם. והשאלה השנייה, המקצוע הזה קיים כבר חמש שנים, מישהו כבר מתעסק במקצוע הזה, אז יכול להיות שפה כדאי לחשוב על החרגה מסוימת לאלו שכבר עובדים במקצוע ועומדים בתנאי הסף או להקל באגרות או בקורסים. זאת אומרת, אי-אפשר ללכת אחורה. אנחנו דוהרים קדימה, נכון? אנשים כבר במקצוע. תעשו איזשהו מבחן, תקבלו באגרות. אי-אפשר לעשות את זה, זה לא נראה לי. אז לגבי סכומים ואת אחורה.

<דיקלה חורש:>
אני רק רוצה להבהיר ולהדגיש. הוראת המעבר שהייתה קבועה בחוק לעניין בדיקות תקופתיות שרואה-חשבון יכלו לבצע עמדה בתוקפה ל-18 חודשים. המשך קבלת האישורים של רואה-החשבון היא למעשה תחת כנפיו הרחבות של פרשנות מאוד מאוד רחבה ודי רעועה של היועץ המשפטי של המשרד שלנו. לכאורה, לפי החוק קשה להגיד שהם יכולים להמשיך ולבצע את העבודה הזו, כך שנניח ש-18 חודשים הם יכלו להיות בתוך המקצוע של בודק שכר רואה-החשבון. 

לעניין האגרות, האגרות קבועות - - -
<יזהר קנה:>
אבל ככה השוק מתפקד היום. השוק מתפקד ככה שנים. 

<יוליה מלינובסקי (ישראל ביתינו):>
לא הבנתי את תשובתך. 

<היו"ר אלי אלאלוף:>
רגע, בבקשה.

<יוליה מלינובסקי (ישראל ביתינו):>
אנשים היו במקצוע חמש שנים, יש היום כבר בודקי שכר, נכון?

<נעה בן שבת:>
אבל הם לא היו במקצוע לפי הדין. אסביר אולי את המצב. מה שקרה זה שנקבע בחקיקה הראשית המקצוע של בודק שכר, ונקבעו שהוא יצטרך להיות בעל מקצוע או בעל תואר אקדמי שהשר קבע - מי שעמד בדרישות הכשרה לרבות הבחינות וכו', ובסוף החוק נקבע שבמשך 18 חודשים רואי-חשבון יוכלו לבצע את הבדיקות התקופתיות. בדיקות מסוימות בתנאים מסוימים. זה הבסיס שעל-פיו במשך 18 חודשים רואי-חשבון עשו, הם לא נחשבו בודקי שכר, אבל הם עשו את הבדיקות. 

<יוליה מלינובסקי (ישראל ביתינו):>
זה לא היה קיים.
<נעה בן שבת:>
מה שעשה משרד הכלכלה, הוא המשיך להכיר בבדיקות שהם עושים כבדיקות מתאימות לצורך הסעיפים האלה, למרות שבעצם פגה הוראת השעה הזאת ואין לזה בעצם תוקף מחייב, באמת אין צורך.
<יזהר קנה:>
אבל זה נוהג.

<נעה בן שבת:>
הם נהגו להקפיד מתוך הנחה - - -

<יזהר קנה:>
בדיוק, זה תוקף של נוהג.
<יוליה מלינובסקי (ישראל ביתינו):>
מקצוע בודק שכר לא קיים.
<נעה בן שבת:>
מקצוע של בודק שכר היום לא קיים, וגם לא היה קיים גם רואה-החשבון. הוראת השעה לא אמרה: רואה-חשבון ייחשב בודק שכר. נקרא את הסעיפים כאילו שמספיקות בדיקות תקופתיות שנערכו בידי רואה-חשבון לגבי אחוז עובדים מסוים בהיקף מסוים. זאת אומרת, הם לא שימשו כבודקי שכר אלא הם ביצעו את הבדיקות התקופתיות ונתנו - - - 

<יוליה מלינובסקי (ישראל ביתינו):>
מתחילים עכשיו מאפס, מקו אפס.
<נעה בן שבת:>
ועכשיו, אנחנו לא מתחילים מאפס מכמה סיבות. הסיבה הראשונה היא שבעצם נותנים להם הקלה בכניסה לקורס, והקלה של ניסיון של 12 חודשים ולא ניסיון של 18 חודשים בעבודה מעשית. מעבר לזה, בעצם יכול להיות שהם נכנסו לעבודה, הם ימשיכו לעשות את העבודה, גם כן לא עבודה של מה שייעדו להיות למקצוע בודק שכר, הם עשו את העבודה שהם הבינו שהם עושים. יכול להיות שבקורס יש ערך מוסף, אני מניחה, אני לא יכולה להגיד במקום אנשי המקצוע, אבל אני מניחה שנועד להיות ערך מוסף בקורס הזה, שבאמת נועד להביא אותם למקום אחר ולראות את המקצוע בעיניים אחרות, שזה עכשיו מקצוע של בודק שכר.
<יוליה מלינובסקי (ישראל ביתינו):>
הבנתי את הנקודה. עלויות. 

<היו"ר אלי אלאלוף:>
אבל אני מאוד ממליץ, חברת הכנסת יוליה – באמת מזל טוב שאת אתנו, אנחנו שמחים – תיקחי לך כמה זמן עם היועצת המשפטית עם נועה, כדי לספוג את כל הידע. 
<יוליה מלינובסקי (ישראל ביתינו):>
אני מעריכה את ההצעה שלך, אבל אין לי את הזמן הזה. אז אני נכנסתי מה שנקרא - - - 

<היו"ר אלי אלאלוף:>
זה קשה. כל פעם אנחנו שמחים שמצטרפים אלינו. 

<יוליה מלינובסקי (ישראל ביתינו):>
אבל השאלות האלה עולות, וגם חברות כנסת אחרות שאלו פה על עלויות. כמה זה יעלה?
<טלי פלוסקוב (כולנו):>
עלויות, כן, צריכים לדעת. 

<היו"ר אלי אלאלוף:>
בבקשה. התקדמנו.

<יזהר קנה:>
סליחה, פשוט שאלה לגבי הסעיף. נאמר פה שילמדו א' ו-ב' ו-ג' חמש כללי אתיקה, מה זאת אומרת כללי אתיקה? אני יודע כללי אתיקה בעריכת-דין, אני יודע בראיית-חשבון, מה זה כללי אתיקה? מה הכללים? מי יקבע אותם? איך יקבע אותם? מה ילמדו? 

<נעה בן שבת:>
אני לא יודעת מה אתם מתכוונים ללמד.

<יזהר קנה:>
זה בדיוק מה שרציתי לשאול.

<נעה בן שבת:>
אבל אני חושבת שאתיקה לא תמיד חייבת להיות במסגרת מסוימת של כללים. אבל אם נגיד אדם הוא כלכלן, אין לו בכלל כללי משמעת במקצוע שלו, הוא צריך לדעת מה נכון ומה לא נכון, יש אתיקה שהיא אתיקה יותר כללית. 

<היו"ר אלי אלאלוף:>
יש לכם תשובה, משרד הכלכלה?
<יזהר קנה:>
אני מסכים אתך, אבל מי יקבע אותם?
<היו"ר אלי אלאלוף:>
רגע, בוא נבדוק. שמענו. משרד הכלכלה, יש תשובה לזה?

<דיקלה חורש:>
את התכנים ואת כללי האתיקה לתחום העיסוק הספציפי הזה הם ייקבעו בחלק מנושאי הקורסים. אני מניחה - - -
<יזהר קנה:>
אבל מי יקבע אותם? ברשותך. כללי אתיקה לראיית-חשבון קובע משרד המשפטים, נקבעים בתקנות במערכת מאוד מסודרת. אני עכשיו רוצה להיות בודק שכר, אני צריך לעמוד בכללי אתיקה, ראיית-חשבון אני יודע מהם הכללים, אני לפחות אמור לדעת. אני שואל מי יקבע את כללי האתיקה? איך יקבעו אותם? מתי יקבעו אותם? באיזו פרוצדורה?

<היו"ר אלי אלאלוף:>
שמענו. תשובה.
<דיקלה חורש:>
אני רוצה רק להזכיר שהחקיקה הראשית כבר עוסקת בסעיף של ניגוד עניינים - מה מותר ומה אסור לבודק שכר, אני מניחה שזה יהיה חלק מהתכנים שיהיו בקורס. זה יהיה דיוק של מה שקשור לתחום העיסוק של בודק שכר, לא רואה-חשבון, וזה כן ייכלל - ניגודי עניינים אפשריים ודברים כאלה. 

<היו"ר אלי אלאלוף:>
ברגע שהקורס יוצא לדרך.
<דיקלה חורש:>
בוודאי, תהיה תוכנית לימודים. 

<היו"ר אלי אלאלוף:>
זה יכלול את זה?

<דיקלה חורש:>
יש כבר תוכנית לימודים.

<היו"ר אלי אלאלוף:>
זאת אחריות מנהל התוכנית.

<יפה סולימני:>
כבר יש תוכנית.
<יזהר קנה:>
אנחנו שמים את העגלה לפני הסוסים. 

<נעה בן שבת:>
הנוסח אומר: "רשאי להורות על תכנית הכשרה מותאמת הכוללת הכשרה מעשית מותאמת" – זה לא רק הכשרה מעשית מותאמת? או שזה גם הכשרה עיונית מותאמת?
<חני זוהר:>
כן. קודם כול לגבי אתיקה מקצועית התכנים הם: חובת נאמנות, הגינות, יושרה, התמודדות עם הפעלת לחצים, חובת דיווח, חובת סודיות, מניעת ניגודי אינטרסים. בלשכת רואי-חשבון הצענו תוכנית מעשית של 48 שעות עם היקפים מאוד ברורים של כל נושא ונושא. אני יכולה להקריא לכם: 20 שעות תשאול וחקירה - - - 

<היו"ר אלי אלאלוף:>
זה ידוע ללשכת רואי-חשבון?
<חני זוהר:>
כן, הם קיבלו את זה, הם שלחו לנו תוכנית חלופית של 40 שעות עם תכנים שלהם. אנחנו עדיין בדיון אתם, זה פשוט לא נגמר, אבל זה יהיה בין 40 ל-48 שעות ממה שאנחנו הצענו וממה שאתם הצעתם. 

<קריאה:>
לא יעלה על הדעת.

<היו"ר אלי אלאלוף:>
מי עוד קיבל הנחה?

<חני זוהר:>
יועצי מס.
<יפה סולימני:>
אתם סגרנו כבר. 

<היו"ר אלי אלאלוף:>
ועל זה גם כן יש משא-ומתן?

<חני זוהר:>
יועצי מס קיבלו תוכנית של 94 שעות, הם קיבלו אותה בברכה, אין להם טענות - - -
<היו"ר אלי אלאלוף:>
עכשיו זה 96.

<חני זוהר:>
94.
<היו"ר אלי אלאלוף:>
94. אוקיי, תיקון. בבקשה, טלי.

<טלי פלוסקוב (כולנו):>
שאלו פשוט כמה פעמים, אני יודעת שהתפרצו, לכן ביקשתי את זכות הדיבור. אנחנו באמת רוצים להבין מה עלות הקורס? כמה זה יעלה? האם יש לכם מספרים?
<היו"ר אלי אלאלוף:>
רגע, אבל לא הגענו לסעיף.

<נורית קורן (הליכוד):>
לא הגענו לזה.
<היו"ר אלי אלאלוף:>
יגיעו לסעיף, נקרא את זה ותדברו על זה.

<טלי פלוסקוב (כולנו):>
אם יש סעיף כזה, אז - - - 

<היו"ר אלי אלאלוף:>
יש סעיף מפורט, עוד שנייה. כולנו צמאים לדעת כמה עולה.

<נעה בן שבת:>
אבל הכשרה מותאמת זה כולל גם הכשרה עיונית, היא יכולה לכלול גם הכשרה עיונית מותאמת.
<טלי פלוסקוב (כולנו):>
אז בואו נשמע.

<היו"ר אלי אלאלוף:>
בואו נמשיך ונגיע לסעיף הזה ונשמע.

<נעה בן שבת:>
"מוסד לימודים מוכר


4.
(א)
המנהל בהתייעצות" - - -

<היו"ר אלי אלאלוף:>
מוסד לימודים מוכר, אני אתקן, זאת לא אקדמיה. זה לא חייב להיות אקדמיה.

<יוליה מלינובסקי (ישראל ביתינו):>
אז אני רוצה להבין את הסעיף הזה.

<היו"ר אלי אלאלוף:>
אז תני לקרוא.

<נעה בן שבת:>
"המנהל בהתייעצות עם ועדת המקצוע, רשאי להכיר במוסד לימודים לביצוע תכנית הכשרה, לאחר שהשתכנע שהמוסד הוכיח את יכולתו להעביר את תכנית ההכשרה ברמה נאותה 



(ב)
תכנית הכשרה תבוצע במוסד לימודים מוכר."
מוסד לימודים מוכר, יש הגדרה שלו, זה מוסד לימודים מוכר כל עוד ההכרה היא בתוקף.

<היו"ר אלי אלאלוף:>
הכרה במוסד. ועוד נקודה אחת - - -

<יזהר קנה:>
לא קראנו את (ג).

<היו"ר אלי אלאלוף:>
ברשותכם, ועוד נקודה אחת שנשאלתי, אני זוכר אותה למרות השעה אתמול, זה כולל בחינה אחידה לכולם, נכון?
<יוליה מלינובסקי (ישראל ביתינו):>
התוכן של הקורסים, בכל מוסד - - -

<היו"ר אלי אלאלוף:>
בסוף זאת בחינה אחת לכולם.

<דיקלה חורש:>
לפי תוכנית הבחינה שיורה עליה המנהל. זאת תוכנית אחת, בחינה אחידה.

<יוליה מלינובסקי (ישראל ביתינו):>
השאלה הייתה אחרת, סליחה, אדוני. 

<היו"ר אלי אלאלוף:>
בבקשה.

<יוליה מלינובסקי (ישראל ביתינו):>
השאלה הייתה, יש מוסד לימודים מוכר, ויש כמה כאלה ברחבי הארץ, וסביר להניח שילמדו בכל הארץ את הקורס הזה, הקורס הוא אחיד בכל מוסד? 

<דיקלה חורש:>
נכון. זאת תוכנית הכשרה.
<נורית קורן (הליכוד):>
בוודאי, חייבים.
<שולי מועלם-רפאלי (הבית היהודי):>
גם הבחינה בסוף אחידה.
<יוליה מלינובסקי (ישראל ביתינו):>
הבחינה ברור. אבל במכללות, פה לומדים קצת ככה, פה לומדים ככה. 

<דיקלה חורש:>
מחויבים לתוכנית לימודים - - -

<יוליה מלינובסקי (ישראל ביתינו):>
את התוכנית אתם נותנים.

<דיקלה חורש:>
נכון.

<יוליה מלינובסקי (ישראל ביתינו):>
זה מה שרציתי.

<דיקלה חורש:>
זה תנאי להכרה. 

<יוליה מלינובסקי (ישראל ביתינו):>
המוסד צריך לקבל את התוכנית.

<היו"ר אלי אלאלוף:>
וגם בחינה אחידה. 

<מירב בן ארי (כולנו):>
בסוף הם צריכים לגשת כולם לאותה בחינה, אז מן הסתם זאת תהיה אותה תוכנית. 
<קריאה:>
- - -
<מירב בן ארי (כולנו):>
אני יודעת, תאמיני לי, עברתי את בחינות לשכת עורכי-הדין. אומנם זה היה מזמן ואני רוצה לשכוח את זה, אבל הייתי. 

<היו"ר אלי אלאלוף:>
בבקשה, אדון גינדי.

<ירון גינדי:>
אני רוצה הערה לגבי הנושא הזה של בחינה אחידה. ראשית, ישבנו עם משרד הכלכלה על התוכנית, היינו פתוחים מאוד, אם אתם רואים, השעות הן 90 ומשהו שעות. מועצת יועצי המס בראשות מנהל רשות המסים, שהוא יושב-ראש המועצה, עוד לא התכנסנו לתת אישור סופי, אבל זה פחות או יותר הכיוון. אבל בנושא הבחינה - תראו - - -
<היו"ר אלי אלאלוף:>
זה מה שקראתי בתחילת הדיון ויושב-ראש לשכת רואי-החשבון תיקן אותי שאין הבנות. אז יש הבנות, אתם רואים. לזה התכוונתי.
<נורית קורן (הליכוד):>
הן לא סגורות עד הסוף, אבל יש הבנות.
<היו"ר אלי אלאלוף:>
לא סגורות, אבל יש משא-ומתן, יש דיבורים.

<יזהר קנה:>
עם לשכת רואה-חשבון אין הבנות.

<היו"ר אלי אלאלוף:>
אין הבנות? גם לא 40 שעות שלכם?

<דיקלה חורש:>
יש. אתם אמרתם 40 ואנחנו אמרנו 48.
<יזהר קנה:>
אין הבנות, אנחנו חושבים שלא צריכות להיות בחינות, יש הבנות שצריך להיות, שיכול להיות קורס.
<היו"ר אלי אלאלוף:>
אז למה הצעתם 40?

<יזהר קנה:>
זה המקצוע שלנו. מחר יגידו לי שאני גם צריך לעשות רישיון כדי לחתום על דוח של חברה.
<ירון גינדי:>
אדוני, לא סיימתי. אפשר להמשיך, אדוני?

<היו"ר אלי אלאלוף:>
כן, בבקשה, תמשיך.

<ירון גינדי:>
אני חייב רגע להגיד, אנחנו הולכים עם כבודו עם התקנות, ואני תכף רוצה להעיר רגע על הבחינה ועל הכול, אבל עם כל זה, אנחנו לא מסכימים שיש מקצוע חדש שנקרא בודק שכר. כל חודש בין ה-1 בחודש לבין ה-9 בחודש שליש מהחיים שלי אני מתעסק בשכר. אנחנו עושים אצלי במשרד שכר לאלפי עובדים, אז אין לי מקצוע חדש בודק שכר, אני יודע, מכיר את השכר על בוריו, מקבל את כל ההערות, אז מקצוע חדש?
<היו"ר אלי אלאלוף:>
כבר הוסבר לך מה זה. מצד אחד זה הגנה על החברות, ומצד שני במיוחד, וזה מה שבאופן אישי מעניין אותי, זאת הגנה על העובד הפשוט. 
<ירון גינדי:>
אוקיי, בסדר, אלו כבר שיקולים שלך כמחוקק, אדוני. עכשיו אני רוצה לדבר רגע על הבחינה. אני חושב שראוי שנבחן כאן מצב, אנחנו כולנו נגד הבחינה, אבל אם כבר הלכנו למהלך של הבחינה, באו רואי-החשבון, עשו להם 48 שעות, נהדר, אנחנו באנו, עשו לנו 96 שעות, נהדר, באו כאלה שעשו בודק שכר עם 180 שעות.
<נעה בן שבת:>
150.
<היו"ר אלי אלאלוף:>
150.

<ירון גינדי:>
150, אדוני. אני חושב שראוי שאם עשו לי השתלמות של 96 שעות, ישאלו אותי בבחינה שאלות בנושא ההשתלמות שהעבירו לי, אם כבר עושים בחינה. אני גם לא רוצה להכשיל את רואי-החשבון.
<חני זוהר:>
איך 40 שעות אם אמרת שאתה כבר יודע את כל היתר.
<ירון גינדי:>
רק שנייה אחת, אני גם לא רוצה להכשיל את רואי-החשבון. רואי-החשבון לימדו אותם 48 שעות, היו להם נושאים מסוימים באותם 48 שעות.
<היו"ר אלי אלאלוף:>
אתה רואה, למה זה 48? כי את שאר החומר - - -
<שולי מועלם-רפאלי (הבית היהודי):>
הם יודעים.

<ירון גינדי:>
מצוין. אז שישאלו אותם רק על ה-48 שעות.

<היו"ר אלי אלאלוף:>
עכשיו אתה מבקש שישכחו אותו?

<ירון גינדי:>
לא. למה שואלים אותם? הרי אתה מביא בן-אדם להשתלמות, אתה מחדד לו את החומר, ואתה שואל אותו על דברים שעליהם לא עשו לו השתלמות?
<נורית קורן (הליכוד):>
אז הם יצטרכו לעשות השתלמות שלמה.
<היו"ר אלי אלאלוף:>
אבל אתם רואים שאתם מציעים - - -
<יזהר קנה:>
זה בדיוק מה שיקרה. זאת אומרת, אתה לוקח עורך-הדין, ואתה אומר לו: אתה בבחינה תיבדק בדיני עבודה. ברגע שקיבלת החלטה שעורך-הדין שיש לו התמחות בדיני עבודה ועשה דיני עבודה לא צריך ללמוד את זה בקורס שלו, תפטור אותו מזה בבחינה. מחר בבחינה כשאני צריך לעשות בחינת ביקורת זה בלתי הגיוני.
<ירון גינדי:>
אדוני, תבחן אותי על מה שעשית לי בקורס, זה כל מה שאני אומר.
<חני זוהר:>
אבל זה בדיוק מה שקורה.

<חני זוהר:>
אבל זה מה שאמרת שאתה יודע ובגלל זה לא עושים לך על זה קורס.

<יזהר קנה:>
עם כל הכבוד, יש הבדל בין לדעת ולהתעסק לבין לדעת לגשת לבחינה. 
<היו"ר אלי אלאלוף:>
נו, באמת, יש גבול כמה אתם - - -

<יזהר קנה:>
יש לי בגרות במתמטיקה, נו, אז מה, אני יודע לעשות היום את הבגרות. 

<היו"ר אלי אלאלוף:>
אדוני יושב-ראש לשכת רואי-החשבון, אני מבקש להיות ממושמע, כמו שאתה מנהל את הישיבות שלך, אני בטוח. בבקשה.
<שולי מועלם-רפאלי (הבית היהודי):>
אדוני, למרות שקודם שמו סימן שאלה על הרצון שלי להגן על זכויות עובדים, אז ברשותך, גם המטרה שלי היא להגן על זכויות עובדים. אבל דווקא מהשיח שעלה בדקות האחרונות סביב הבחינה, שאני כמובן לא מסכימה, ממה נפשך? אם אתם יודעים את החומר אז בואו נתווכח אם אתם בכלל צריכים את הקורס. אבל על הבחינה אתה רוצה שיקלו עליך? לא. אם אתה יודע את החומר ושליש מחייך אתה מונח בו – אני אתן לדוגמה את עצמי, אני מומחית בטיפול נמרץ ילדים, אין פעם שיעלה פה הנושא הזה לדיון ואני לא אדע אותו, כי יותר משליש מחיי - - - 

<ישראל אייכלר (יהדות התורה):>
עשו לך פעם מבחן מאז שהיית אחות?

<שולי מועלם-רפאלי (הבית היהודי):>
ברור, ברור.
<היו"ר אלי אלאלוף:>
כבר יביאו לה מכונה חדשה. 

<שולי מועלם-רפאלי (הבית היהודי):>
בדיוק. על כל דבר חדש אני נבחנת במשרד הבריאות ובתוך מערך הסיעוד. אבל אני לא רוצה לדבר על זה, אני דווקא רוצה ללכת לדבר המקדמי, שדווקא הדיון שעלה פה הוא שואל את השאלה איך יכול להיות בסוף שאנשים שאין להם שום רקע בנושא ואנשים שיש להם רקע בנושא והם – לפחות לפי הגדרת יועץ המס – שליש מחייהם עוסקים בזה, איך בסוף מבחינתכם הם מגיעים לאותה נקודה?
אני רוצה להגיד משהו על ההגנה על זכויות עובדים. זאת אומרת, זה אחלה להגן על זכויות עובדים, השאלה אם אנחנו מגנים על זכויות עובדים אחד, ופוגעים בזכויות עובדים שני. 
דבר שלישי ואחרון. לא כל כך הבנתי, ואולי זה חוסר הבנה שלי, כשאתם מציעים את מוסד הלימודים המוכר, נעה, תגידי לי, המילה הזאת פה היא כללית נורא, המוסד הוכיח את איכותו.
<היו"ר אלי אלאלוף:>
היה חסר פה נציג לשכת עורכי-הדין. 

<שולי מועלם-רפאלי (הבית היהודי):>
המוסד הוכיח את יכולתו להעביר את תוכנית ההכשרה ברמה נאותה - מה זאת אומרת רמה נאותה? מישהו בודק את המוסד הזה? אשמח לשמוע תשובה.
<חני זוהר:>
ברור. יש מפקחים שבודקים כל בית-ספר שמבקש הכרה בקורס, ונותנים לו את ההכרה על-פי הסדנה שהוא נותן, המבנה עצמו, בתי-הספר, התכנים - כל מה שיש. צריכים לוודא שהוא אכן עובד לפי תוכנית ההכשרה ולפי כל מה שנדרש להביא בתוכנית ההכשרה, ועל-פי כך מאשרים בתי-ספר.

<ישראל אייכלר (יהדות התורה):>
זה ברור בחוק?

<היו"ר אלי אלאלוף:>
אבל הייתה פה שאלה שיש בה קצת תחכום, אבל יש גם עניין - זה על מה תהיה הבחינה? רק על החומר שהם ילמדו או על החומר שנדרש כדי למלא את התפקיד הזה? זאת שאלה.
<מירב בן ארי (כולנו):>
תודה, אדוני.
<דיקלה חורש:>
הבחינה תהיה על כל החומר, בדיוק מתוך ההבנה של אדוני שכולם בסופו של דבר נכנסים לתחום עיסוק חדש וכולם צריכים לצאת עם אותה רמת ידע. אנחנו צריכים לוודא שבאמת לכולם יש את אותה רמת ידע. 

<נעה בן שבת:>
אני רוצה לשאול לגבי המוסדות.

<היו"ר אלי אלאלוף:>
קיבלתם תשובה? בסדר?

<יזהר קנה:>
קיבלנו. אנחנו לא אוהבים אותה. 
<היו"ר אלי אלאלוף:>
היא לא תמיד - - -
<יזהר קנה:>
רק כדי שנבין, נגיד באקדמיה אם אתה רואה-חשבון ואתה בא ללמוד עריכת-דין ויש לך פטור מקורסים מסוימים, יש לך פטור מהקורס, יש לך פטור מהבחינה, אתה לא עושה עוד פעם את הבחינה, יש לך פשוט פטור. זה בלתי הגיוני שעם כל הכבוד, אני לא חושב שלמשרד הכלכלה יש את היכולת וההכשרה לבחון אותי בביקורת, בשביל זה יש את משרד המשפטים. 

<נעה בן שבת:>
אם אתה הולך להיות עורך-דין אז אתה פטור מחלק מבחינות לשכה? 

<יזהר קנה:>
כן.

<מירב בן ארי (כולנו):>
לא בחינות לשכה.
<קריאות:>
- - -

<מירב בן ארי (כולנו):>
הוא דיבר יפה. זה לא בחינות מלשכת עורכי-הדין.

<יזהר קנה:>
אתן לך תשובה למען הסדר הטוב אם שאלת שאלה.

<היו"ר אלי אלאלוף:>
למה אתה נותן תשובות ולא לשכת עורכי-הדין?

<יזהר קנה:>
שאלתם שאלה, אני אתן תשובה.

<היו"ר אלי אלאלוף:>
אדוני שאל את לשכת עורכי-הדין.

<מירב בן ארי (כולנו):>
הוא התכוון לקורסים באקדמיה.
<יזהר קנה:>
כבודו, אני אתן תשובה. 

<קריאות:>
- - -

<נעה בן שבת:>
רגע, אגיד לך מדוע - - -

<יזהר קנה:>
רבותי, שאלתם שאלה, אני אתן תשובה.

<מירב בן ארי (כולנו):>
רגע, תן לה לסיים לדבר.

<נעה בן שבת:>
רק תיתן לי להסביר מדוע אני שואלת אותך על בחינות הלשכה, כי הבחינה שמדובר עליה פה בסעיף 5 שעוד לא קראנו אותו אמורה להיות בחינת כניסה למקצוע, לעיסוק הנוסף הזה, החדש, נכון? אז היא שווה לבחינת לשכת עורכי-הדין, היא לא קשורה. אם אתה לא לומד קורס אתה גם לא ניגש לבחינה בקורס. 

<יזהר קנה:>
על מנת להיות רואה-חשבון אתה צריך לעבור מקבץ של בחינות. אם אתה עורך-דין שלמד עריכת-דין ורוצה עכשיו להיות רואה-חשבון ולעבור את הבחינות אתה מקבל פטור. אתה פשוט ניגש למועצה, למשרד המשפטים, מראה מה למדת בסילבוס ומקבל פטור.
<נעה בן שבת:>
וההפך? רואה-חשבון שרוצה לגשת לבחינת לשכת עורכי-הדין כמו בדוגמה שנתת? 

<יזהר קנה:>
בשונה מחברי ג'ק אינני מחזיק ברישיון עריכת-דין אז אני לא יודע להגיד לך. אבל אני יודע להגיד לך שבאוניברסיטה זה חלק מתהליך ההכשרה כי זה הרי מקצוע שהוא סטטוטורי. כאשר למדת ראיית-חשבון, כאשר אתה הולך ללמוד עריכת-דין, בעריכת-הדין יש קורסים שאתה מקבל מהם פטור. כלומר, על מנת לקבל את התואר שלך בעריכת-דין אתם מקבל פטור מאותם קורסים. 

<נעה בן שבת:>
על הקורסים כבר דיברנו. אני רק רוצה לשאול לגבי - - -

<קריאות:>
- - - 

<יזהר קנה:>
לי נשמע - - -
<היו"ר אלי אלאלוף:>
שמת לב, אדוני, שלקחת כבר את השליטה על הדיבור, על ניהול הישיבה? אז תירגע. זה כבר מתחיל להיות בלתי נסבל. לא מפני שלא מגיבים זה סימן שאין לנו מה להגיד. נאמר על-ידי המשרד בצורה חד-משמעית, אתם נכנסים למקצוע, תכנסו עם בחינה על כל הנושאים שיהיו במקצוע החדש. את חלקם למדתם לפני שנה, את חלקם אתם יודעים מלידה, את חלקם למדתם עכשיו בהסכמה שלכם, או 40 או 48 שעות, תקבלו בחינה כוללת על המקצוע. זה ברור, זה נגמר. תפסיקו עכשיו להוציא מה שלא נראה. מה זה, אתה עברת בחינה לפני שנה באוניברסיטה, אתה חוזר אליה כדי להשלים את התואר, לא. 
מה אתה משווה? פה אתה נכנס למקצוע חדש, ביקשו מכם, נתנו להם בהבנה בשכנוע שלכם, אתם שכנעתם גם אותי שלא צריכים ללמוד את כל המקצוע, זה שונה אצלך מאשר אצל רואה-החשבון לעומת יועצי המס, זה שונה אצל הכלכלנים לעומת האחרים. נתנו לכם את כל האפשרויות, הסבירו לכם, הקטינו את הסילבוס שאתם חייבים ללמוד, אבל להיכנס למקצוע תיכנסו עם כל הידע הנדרש. אחרת תגיד, אני נכנסתי, אבל לא ידעתי את התחום הזה. 

<יזהר קנה:>
ברשותך, אני אגיב בקצרה, אני - - -

<היו"ר אלי אלאלוף:>
אני חושב שאתם מנסים כל הזמן - - 

<יזהר קנה:>
אנחנו פה - - -

<היו"ר אלי אלאלוף:>
- - ואני סבלני ואני מקשיב, ויכולתי לסגור את זה, ואתם רואים, יושבים קואליציה ואופוזיציה ויצביעו איך שבא להם, לא לפי הקואליציה, ואכפת לי מזה שהחוק ייפול לא ייפול, אני חושב שזה חוק טוב, חוק חשוב שהתמזמז במערכות הביורוקרטיות של הפרלמנט שלנו. בואו תאפשרו להגיע, אני מוכן גם להעיר שנחזור ונשלים דברים. אבל אי-אפשר כל הזמן – אתם תופסים אותנו א', מתקנים א', ואתם מביאים - - -

<יזהר קנה:>
כבודו, זה בדיוק מה שאנחנו חושבים, בכנסת הקודמת הגיעו להסכמה עד הסוף, פה פתחו את הכול - - - 

<היו"ר אלי אלאלוף:>
לא שאלתי אותך שתענה לי באמצע הדברים שלי. אתה מפריע לי. תכבדו קצת גם את היושב-ראש, כשהיושב-ראש מדבר אף אחד לא יפריע לו. מי שרוצה להפריע לו ימצא את עצמו בחוץ, ואת זה אני לא אוהב. 

אנחנו מנהלים משא-ומתן אתכם, דיונים לפני הישיבה, אחרי הישיבה, בין הישיבות, חבר'ה, קצת תכבדו את המערכת הזאת, תנו לה להתקדם. זה ברור, היום אתם תעשו בחינה להיכנס למקצוע כולל כל הידע הנדרש כדי למלא את התפקיד, ברור. לא נחזור בזה. בבקשה, בוא נמשיך. 

<נעה בן שבת:>
רק רציתי לוודא לגבי מוסד לימודים מוכר. אתם לא מדברים על אקדמיה דווקא או איזשהו מוסד.
<חני זוהר:>
לא. כל בית-ספר.

<דיקלה חורש:>
כל מוסד שיעמוד בתוכנית.

<נעה בן שבת:>
גם מוסד שמבצע היום תוכנית של חשבי שכר יוכל להיכנס, זה לשאלתו של חבר הכנסת אייכלר.
<היו"ר אלי אלאלוף:>
השאירו את זה פתוח, זה נפלא. זאת לא בלעדיות לאף אחד.
<ישראל אייכלר (יהדות התורה):>
רגע, אני פשוט רוצה שהוא יהיה פתוח לכולם.
<חני זוהר:>
כל בית-ספר יכול להגיש מועמדות.

<היו"ר אלי אלאלוף:>
בואו נמשיך.

<נעה בן שבת:>
"בחינות לצורך הכרה כבודק שכר מוסמך
5.



(א)
המנהל, בהתייעצות עם ועדת המקצוע יערוך בחינה עיונית ובחינה 




מעשית, בתחומים הקבועים בתקנה 3(א), למי שסיים בהצלחה את 




תכנית ההכשרה במוסד לימודים מוכר."
<יוליה מלינובסקי (ישראל ביתינו):>
מה זה הצלחה?
<מירב בן ארי (כולנו):>
עבר את המבחן. צריך לרשום "עבר".
<קריאות:>
- - - 

<מירב בן ארי (כולנו):>
כן, יש מבחן, עבר בהצלחה.

<יוליה מלינובסקי (ישראל ביתינו):>
בלשכת עורכי-דין הצלחה זה 65, בלשכת רואי-חשבון הצלחה זה משהו אחר.

<שולי מועלם-רפאלי (הבית היהודי):>
זה 70.

<היו"ר אלי אלאלוף:>
לא, בקורס הזה.

<יוליה מלינובסקי (ישראל ביתינו):>
מה זה הצלחה בקורס הזה?

<היו"ר אלי אלאלוף:>
מה זה הצלחה בבודק שכר? מה הציון? 

<דיקלה חורש:>
יש ציון עובר שנקבע לכל הקורסים.
<חני זוהר:>
הוא 55. יש מקרים מסוימים שמבקשים יותר. בדרך כלל ציון עובר אצלנו הוא 55. 
<נעה בן שבת:>
זאת אומרת, יש תשובה. 

<היו"ר אלי אלאלוף:>
לפי מה שקורה בהכשרה מקצועית.

<נעה בן שבת:>


"(ב)
הבחינה תערך אחת לשנה לפחות; המנהל יפרסם את מועד הבחינה 




באתר האינטרנט של המשרד, 45 ימים לפחות לפני המועד האמור.



 (ג)
המנהל, בהתייעצות עם ועדת המקצוע" - - -

<היו"ר אלי אלאלוף:>
שלום, מיכל בירן, לא ראיתי אותך.
<מיכל בירן (המחנה הציוני):>
בוקר טוב.
<נעה בן שבת:>
זה סעיף שנוסף לאור בקשה, הבנתי שזאת הייתה בקשה של רואי-החשבון: 



"(ג)
המנהל, בהתייעצות עם ועדת המקצוע, רשאי לאשר למוסד לימודים 



מוכר שביצע את תכנית ההכשרה ברמה נאותה במשך שנתיים לפחות, 



לערוך בחינה עיונית ובחינה מעשית שעליהן יורה המנהל כאמור בתקנת 



משנה (א)".

אם אפשר לבקש ממשרד הכלכלה להסביר את הסעיף הזה. כי אני מבינה שביקשנו את הסעיף הזה לאור הבקשה של לשכת רואי-החשבון בשביל לאפשר גם למוסד לימודים מוכר – אם זה מוסדות של הלשכה למשל או מוסדות אחרים שעושים כבר את ההכשרה – לערוך גם את הבחינה העיונית והמעשית. אבל היא תיעשה לפי מתכונת שאתם תורו עליה. 

<היו"ר אלי אלאלוף:>
רק את הבחינה או גם את הקורסים? 

<נעה בן שבת:>
גם את הקורסים וגם את הבחינה. מוסד שיכול לבצע את הקורסים ויש לו הכרה בתוקף יוכל לבצע את זה. 

<היו"ר אלי אלאלוף:>
בסדר, בבקשה.

<דיקלה חורש:>
בדיוק כמו שנועה הסבירה, מי שיוכיח שהוא מעביר את הקורסים בצורה נאותה ושמבחינת הפיקוח לא הייתה בעיה להמשיך את ההכרה שלו, אז הוא יוכל לעשות מתכונות של בחינות בהתאם למה שקובע המנהל לגבי כלל הבחינות. 

<חני זוהר:>
פנימית תוקף חיצוני.
<שולי מועלם-רפאלי (הבית היהודי):>
לא הבנתי.

<דיקלה חורש:>
פנימית בתוקף חיצוני.
<היו"ר אלי אלאלוף:>
היא אומרת שכל אחד מהגופים שיש להם מערכת הכשרה יכולים לקחת על עצמם את ההכשרה ואת הבחינה. סומכים עליהם. 

<חני זוהר:>
אנחנו מתייחסים לזה כאל פנימית בתוקף חיצוני. כאילו הם נבחנו חיצוני. 

<ישראל אייכלר (יהדות התורה):>
זה מקובל בכל מקום.
<יוליה מלינובסקי (ישראל ביתינו):>
אני מתנגדת, סליחה. אני מתנגדת לסעיף הזה, זה לא הגיוני.

<היו"ר אלי אלאלוף:>
כן, למה?

<יוליה מלינובסקי (ישראל ביתינו):>
כי למשל יש מכללה שמלמדת עריכת-דין, אז מה? הם יעשו בחינה לעורכי-דין? לא. מי שעושה את זה זה הלשכה. זה מקצוע חשוב ביותר, נכון? כולנו מסכימים על זה. אז לדעתי יש מוסד שלומדים בו ויש משרד שעושה את המבחנים. זה צריך להיות מנותק אחד מהשני. מצטערת, אני חושבת שזה לא הגיוני.
<היו"ר אלי אלאלוף:>
מה זה מנותק אחד מהשני? הבחינה באה מהמשרד, החומר בא מהמשרד. 
<יוליה מלינובסקי (ישראל ביתינו):>
זה לא הגיוני.

<שולי מועלם-רפאלי (הבית היהודי):>
לא. לפי זה לא. היא אומרת שהמקום יוכל לעשות את הבחינה.

<ישראל אייכלר (יהדות התורה):>
לבצע. אבל זה מבחן של המשרד.

<היו"ר אלי אלאלוף:>
על מה אתם מדברים?

<ישראל אייכלר (יהדות התורה):>
לא חושבים על משהו אחר.

<היו"ר אלי אלאלוף:>
אם לשכת עורכי-הדין עושה קורסים והיא מוסד מוכר כדי לעשות גם את הקורס הזה, למה שהיא לא תעשה? זה לא אומר שרק עורכי-הדין יבואו, ושם יבואו רק רואי-החשבון.
<יוליה מלינובסקי (ישראל ביתינו):>
אני אנסה להסביר את זה.
<היו"ר אלי אלאלוף:>
אני רוצה להסביר לך, גברת, פה זה מאפשר גם למוסדות הקיימים של הלשכות השונות לתת את הקורס הזה בבחינה שמוכתבת על-ידי משרד הכלכלה. אני לא מבין מה הבעיה. 

<יוליה מלינובסקי (ישראל ביתינו):>
למה משרד הכלכלה בעצמו בצורה מרוכזת לא יעשה את הבחינות, ולא על-ידי אותם מוסדות?
<ישראל אייכלר (יהדות התורה):>
רוצה לחכות חמש שנים לבחינה?
<היו"ר אלי אלאלוף:>
יש לי עצות בצד. את יודעת שהיום לא עושים במשרד הכלכלה מועד ב' לטכנאים והנדסאים? את יודעת את זה? ואת יודעת כמה ילדים סובלים מאי הביצוע הזה ודוחים אותם לעוד שנה? אז אני לא רוצה. אני רוצה שהחבר'ה יעשו – אני בטוח שאצל לשכת עורכי-הדין ורואי-החשבון יש יכולות שאין לנו כבר בממשלה.
<יוליה מלינובסקי (ישראל ביתינו):>
הבעיה מובנת. אוקיי.

<ישראל אייכלר (יהדות התורה):>
אני רוצה להבין, סליחה, חשבי שכר - מי נותן להם את התעודה? איפה הם עושים את הבחינה? בבית-ספר, נכון? 

<יזהר קנה:>
בעיקר לשכת רואי-חשבון היום דה-פקטו.
<דיקלה חורש:>
גם לשכת רואי-החשבון וגם האגף להכשרה מקצועית, גם וגם.
<ישראל אייכלר (יהדות התורה):>
גם, נכון? אז זה אותו דבר. 

<דיקלה חורש:>
כן, אותה תעודה.

<היו"ר אלי אלאלוף:>
אני חושב שזה טוב. כמה שיותר פתוח זה יותר טוב. יש להם יכולות. כן, בבקשה, אדון גינדי. 

<ירון גינדי:>
אדוני, חשוב מאוד שברגע שהתלמיד סיים את אותן שעות לימודים, בסמוך לכך הוא ייבחן ולא במועד אחר. 

<היו"ר אלי אלאלוף:>
מסכים אתך.

<ירון גינדי:>
ולכן, כתוב כאן גם שנתיים אחרי. זה אומר שמחר סתם לדוגמה מכללה שמלמדת ייעוץ מס ועושים אצלה את בחינות ייעוץ מס והכול, היא עוד לא רשומה אצלה, או כל מכללה אחרת גם אם היא לא מלמדת ייעוץ מס. זה אחרי שנתיים, אדוני. למה לחכות שנתיים? 

<היו"ר אלי אלאלוף:>
פה בהצעה של החוק רשום כתוב בצורה: או לפחות פעם בשנה אם לא יותר. זאת אומרת שאפשר לקבוע יותר מועדים. ברגע שתהיה שליטה על כל הקורסים יעשו – אני בעד מה שאתה אומר, אדון גינדי, תעשו – תשימו לב שאנשים לא צריכים ללמוד, לשכוח, ואחר כך יש בחינה. 

<נורית קורן (הליכוד):>
נכון.
<נעה בן שבת:>
השנתיים שאתה מדבר עליהם, מדובר על כך שאתם הוכחתם שאתם מוסד מוכר, שהם יכולים לתת בכם אמון אחרי שנתיים שאתם מבצעים את הקורסים האלה. 
<ירון גינדי:>
אבל למה אני אומר שזה לא טוב? תחשבו שאני למדתי, גברתי, במוסד מסוים - - -
<נעה בן שבת:>
אבל זה לא אומר שהאדם לא יוכל לעשות את הבחינה, אדם יעשה את הבחינה כי עושים לפחות פעם בשנה את הבחינה. 

<ירון גינדי:>
אבל יכול להיות שסיימתי ללמוד וזה אומר שרק בעוד – כי הבחינה האחרונה הייתה לפני חודשיים – אז רק בעוד עשרה חודשים אני אבחן. למה צריך את השנתיים האלה?  

<נעה בן שבת:>
שנתיים זה סיפור אחר. 
<ירון גינדי:>
הכרת במוסד שלי?

<שולי מועלם-רפאלי (הבית היהודי):>
בסעיף הקודם כתוב שהבחינה לפחות פעם בשנה, אז המקסימום אתה תהיה מרוחק מהבחינה בתוך אותה שנה. 

<ירון גינדי:>
עשרה חודשים אני יכול להיות גם מרוחק. אז מה שאני שואל זה ככה - אדוני, ברגע שמשרד הכלכלה הכיר במוסד מסוים כמוסד שרשאי ללמד את הלימודים, באותה עת שיכיר בו כרשאי גם לבחון. שאני לא הלכתי לאותו מוסד, למדתי ונבחנתי אחרי עשרה חודשים.
<נעה בן שבת:>
אבל אתה יכול להיבחן, לא שאומרים לך שאתה לא יכול להיבחן. אומרים לך שאתה יכול להיבחן במקום אחר. 

<ירון גינדי:>
אבל אני לא יכול להיבחן באותו מוסד, אני לא יודע מתי את תעשי את הבחינה, אדוני.

<היו"ר אלי אלאלוף:>
למה לא באותו מוסד? 

<מיכל בירן (המחנה הציוני):>
מה הבעיה? מה? אדם הולך לעשות פסיכומטרי, מודיעים לו איפה הוא הולך להיבחן, מה זה משנה איפה החדר?
<ירון גינדי:>
לא, זה לא משנה, גברתי. תנסו רגע להבין מה שאני אומר. 

<ישראל אייכלר (יהדות התורה):>
בעצם הסעיף אומר מה שאתה אומר. 
<ירון גינדי:>
לא, אבל יש להם את השנתיים.

<היו"ר אלי אלאלוף:>
חבר'ה, לדעתי פה זה בזהירות גם לטובת המוסד וגם המועמדים. אני לא רואה בזה דבר מהותי.

<מיכל בירן (המחנה הציוני):>
עד שנתיים. שיראו שהוא בסדר.

<ירון גינדי:>
אם משרד הכלכלה אישר את המוסד כמוסד שמוסמך ללמד, אנא, משרד הכלכלה באותה עת יאשר את אותו מוסד גם כמוסד שמוסמך להעביר את הבחינה.
<דיקלה חורש:>
משרד הכלכלה גם יכול לבטל את - - - בגלל הפיקוח.
<קריאות:>
- - -

<ירון גינדי:>
אין בעיה, את צודקת, תבטלו את זה בידיים שלכם.

<דיקלה חורש:>
אז אנחנו רוצים דרישה מינימלית.

<מיכל בירן (המחנה הציוני):>
תקשיב, גם אין שום אפליה באמת, אני מצטערת, חבל על הדיון הזה. מה אתה טוען? שבן-אדם שלמד באיזה מוסד יצטרך להיבחן במקום אחר?
<שולי מועלם-רפאלי (הבית היהודי):>
אותי דווקא מטריד מה שאתה רוצה, כי אני מוטרדת מזה שבאותו מוסד גם יעשו את הבחינה. זה טיפה מטריד אותי, אז אני מעדיפה שתהיה ההשגחה של משרד הכלכלה, לראות שבמשך תקופה או לפחות שני קורסים עוברים שם בצורה נאותה, עם הפיקוח הנאות, ורק אז אפשר להיבחן שם. ושלא תהיה איזו סיטואציה בעייתית של - טוב, יאללה, אתם התלמידים, אני רוצה להעביר אתכם – סליחה, מכל המוסדות המוכרים, בסדר? אני לא חושבת שזה קורה, אבל אני גם לא רוצה שזה יקרה. 

אז אם כבר אנחנו הולכים לכיוון הזה, ששוב, יש לי על זה ביקורת, אבל אם כבר הולכים על הכיוון הזה, אז עדיף שיהיה איזשהו זמן של פיקוח ולא ישר עם האפשרות ללמד. גם ניתן את האפשרות לעשות את הבחינה, מה שיכול להביא אותנו לנקודה בעייתית גם ביחס לפיקוח שיידרש. כי מה יקרה? נניח יעבירו את הקורס, מייד תהיה בחינה, ומישהו יבין במשרד הכלכלה שזה לא היה שם טוב, אז מה עכשיו תעשה עם אלה שנבחנים? אבל אם יש שנתיים לפחות אפשר להשגיח – ככה אני רואה את זה.
<ירון גינדי:>
אני מסכים עם כבודך, רק בתנאי אחד.
<שולי מועלם-רפאלי (הבית היהודי):>
לא, אני לא כבודי.
<היו"ר אלי אלאלוף:>
ד"ר עבדאללה אבו מערוף.

<ירון גינדי:>
אז רק שיעשו את זה פחות מלפחות בפעם בשנה, שיעשו את זה לפחות כל שישה חודשים.
<קריאות:>
- - -

<היו"ר אלי אלאלוף:>
לפחות כתוב.

<ירון גינדי:>
אני יודע.

<מיכל בירן (המחנה הציוני):>
האמת היא שזה שאתה מתעקש על זה ממש מטריד אותי על עצם זה שהבחינות יהיו במוסדות.

<ירון גינדי:>
שהבחינות לא יהיו במוסדות, גברתי.

<מיכל בירן (המחנה הציוני):>
למה זה חשוב לו? 

<ירון גינדי:>
שלא יהיו הבחינות במוסדות. לי חשוב רק דבר אחד – בן-אדם הלך ללמוד, שלא ייבחן אחרי עשרה חודשים. אם זה לא חשוב לך, זה גם לא חשוב לי, חברת הכנסת.
<היו"ר אלי אלאלוף:>
אז אותו מוסד שהוא הגון והוא מצוין, תגיד לו: אני בינתיים מכין אותך לקורס והבחינה שם. 
<ירון גינדי:>
אז שיעשו אחת לחצי שנה.
<היו"ר אלי אלאלוף:>
הוא צריך לפתוח את הקורס שלו בהתאם למועד של הבחינה שפורסמה לפחות שנתיים מראש על-ידי המשרד.

<מיכל בירן (המחנה הציוני):>
חוץ מזה זה מינימום, זה לא מקסימום. זה מינימום, ואם תהיה דרישה בטח בהתחלה זה יהיה יותר תכוף.
<קריאות:>
- - -

<היו"ר אלי אלאלוף:>
ברשותכם, בואו נמשיך. תודה על התגבור, מיכל.
<טלי פלוסקוב (כולנו):>
הדרישה יותר, לפחות שנה.
<שולי מועלם-רפאלי (הבית היהודי):>
ירצו עוד תלמידים, אז יעשו את זה. 

<היו"ר אלי אלאלוף:>
בבקשה.

<ישראל אייכלר (יהדות התורה):>
אני רוצה לשאול את היועצת המשפטית האם נחה דעתך לגבי מוסד לימודים מוכר שזה יהיה פתוח לכל אחד?
<נעה בן שבת:>
לא ראיתי שום הגבלה ואפילו תנאי ההכרה מאוד ריאליים.
<ישראל אייכלר (יהדות התורה):>
כל מי שיכול ללמד חישוב שכר?

<יפה סולימני:>
פתוח לכולם. מי שיעמוד בתנאים יכול להיות בודק שכר.
<מירב בן ארי (כולנו):>
מוסד לימודים מוכר. למה לא?
<נעה בן שבת:>
לא רק חשבות שכר, כמובן, אבל גם חשבות שכר.
<ישראל אייכלר (יהדות התורה):>
אני רק לוקח את זה כדוגמה.
<היו"ר אלי אלאלוף:>
יוריד לך את המחירים של הקורסים. תחרות זה הכי טוב.
<מירב בן ארי (כולנו):>
נכון.

<שולי מועלם-רפאלי (הבית היהודי):>
זה יהיה בכל הארץ אם כל אחד - - -
<נעה בן שבת:>
"תעודת מקצוע    6.  המנהל ייתן תעודת מקצוע בודק שכר מוסמך, המעידה על עמידה בתנאי סעיף 40(א)(3), למי שעמד בדרישות תכנית ההכשרה ובבחינות לפי תקנות אלה." 

אנחנו מדברים על אותה תעודת מקצוע שהיא אחת מהדרישות לצורך קבלת תעודת הכרה כבודק שכר מוסמך. אם אפשר לעבור הלאה, אדוני, להשתלמות.

<היו"ר אלי אלאלוף:>
כן.

<נעה בן שבת:>
"השתלמות  7.  מי שקיבל תעודת הכרה לפי סעיף 40 לחוק" – עכשיו אנחנו מדברים על תעודת ההכרה הכוללת, שתעודת המקצוע היא רק חלק מהתנאים אליה – "יעבור מזמן לזמן" – אנחנו מציעים להוסיף פה - "כתנאי לתוקפה של ההכרה".

<מירב בן ארי (כולנו):>
רגע, מחקת את המזמן לזמן, לא?

<נעה בן שבת:>
מזמן לזמן זה כבר הוסף.

<מירב בן ארי (כולנו):>
אה, לפני כן.

<נעה בן שבת:>
יש פה הערה שאני מציעה להוסיף, אני רוצה לשאול אם זה מקובל. האם ההשתלמויות יהיו כתנאי לתוקפה של ההכרה, אבל אולי אני אמשיך לקרוא את הסעיף.

"השתלמות במוסד לימודים מוכר בנושאים הקשורים לתחומי עבודתו של בודק השכר המוסמך ונחוצים לשמירה על כשירותו המקצועית; המנהל, בהתייעצות עם ועדת המקצוע, יורה על נושאי ההשתלמויות ועל מועדיהן, ובלבד שהשתלמויות כאמור יערכו לכל הפחות בכל פעם שבה יש שינוי מהותי בנושאים הקשורים לתחומי עבודתו ולכשירותו של בודק השכר המוסמך, לרבות שינויים בדין או שינויים במבנה מערכות השכר;".
<ישראל אייכלר (יהדות התורה):>
אני מציע במקום "לכל הפחות", "לכל היותר". זאת אומרת, כשיש משהו חדש צריך לקחת אותו להשתלמויות. למה צריך להעסיק אנשים בהשתלמויות? הם צריכים לעבוד ולהביא פרנסה, לא ללכת להשתלמויות. 

<היו"ר אלי אלאלוף:>
שמעתם את ההצעה של חבר הכנסת אייכלר?

<ישראל אייכלר (יהדות התורה):>
לכל היותר, מתי שיש שינוי. מתי שיש שינוי בחוקים. 

<מירב בן ארי (כולנו):>
מתי שיש שינויים אפילו.

<קריאה:>
הכוונה כשיש שינוי מהותי.

<מירב בן ארי (כולנו):>
אי-אפשר כל פעם לטרטר אותם. גם ככה כל היום עוד רגולציות ועוד רגולציה, זה השתלמויות. אפילו לשכת עורכי-הדין או לשכת רואי-החשבון – כמה כבר חידושים יש בחוקים משפטיים, אתה לומד בשנה א' חוקים מתקופת המנדט. נו?
<היו"ר אלי אלאלוף:>
בבקשה, כן.
<ירון גינדי:>
אדוני, את זה אני ממש לא מצליח להבין.

<ישראל אייכלר (יהדות התורה):>
אם היא יכולה להוציא את המילה "לכל הפחות", אז זה בסדר.

<מירב בן ארי (כולנו):>
כן. לא צריך את זה בכלל.

<ירון גינדי:>
את זה אני ממש לא מצליח להבין. יש 216 או 217 תיקונים לפקודת מס הכנסה. הכנסת הזאת מחוקקת תיקונים בפקודת מס הכנסה 20 פעם בשנה. יותר מ-20 פעם בשנה. רק בחוק ההסדרים יש איזה עשרה-15 תיקונים. 

<נעה בן שבת:>
שינוי מהותי.
<ירון גינדי:>
אז רגע, מהותיים, סופר מהותיים. שינו פה את שיטת המס, האם הביאו את רואי-החשבון, את יועצי המס ואת עורכי-הדין שמתמחים במסים להשתלמות? האם חובה לעשות השתלמות במקצוע יועץ המס? לא. 
<מירב בן ארי (כולנו):>
לא. ממש לא. 

<ירון גינדי:>
בעורכי-הדין? לא. ברואי-החשבון? לא. אצל רופאים לא. אצל מהנדסים לא. מה? אני לא מבין.

<היו"ר אלי אלאלוף:>
כן, בבקשה.
<יזהר קנה:>
הנושא של חובת השתלמות מקצועית זה נושא שנבחן לא אחת ולא פעמיים במקצועות השונים. נראה לי מוזר שאם במקצוע ראיית-החשבון החליט מי שהחליט במשרד המשפטים נכון לעכשיו לא לחייב השתלמות מקצועית, וזה מקצוע חשוב, אלו אנשים שחותמים על מאזנים, ועל 1,001 דברים, ושם אין חובת השתלמות מקצועית. ואם במקצוע עריכת-הדין אין חובת השתלמות מקצועית, לבוא ולקחת את המקצוע החדש הזה ולקבוע בו חובת השתלמות מקצועית זה נראה לי מאוד מאוד מוזר.
<היו"ר אלי אלאלוף:>
בבקשה, משרד הכלכלה.

<דיקלה חורש:>
אנחנו דווקא מתוך הישיבות המקצועיות שהיו גם עם יועצי המס וגם עם רואי-החשבון נאמר לנו שבתוך המקצועות האלה באמת בשל חשיבות של המקצוע עושים השתלמויות מעת לעת ומעדכנים בשינויים מהותיים. 

<יזהר קנה:>
נכון.
<היו"ר אלי אלאלוף:>
רק ביוזמת המעסיקים.

<דיקלה חורש:>
אנחנו חושבים שמי שלא עסק במקצוע של בודק שכר תקופה ארוכה חשוב שיהיו השתלמויות, חשוב שהוא יהיה מעודכן, בדיוק בגלל העניין הזה שמדובר בתפקיד כל כך חשוב. 

<יזהר קנה:>
אנחנו מסכימים, אבל לא בדין. 

<דיקלה חורש:>
ולבקש שזה יהיה רק כשיש שינוי מהותי. אני חושבת שזה מדגיש את זה שזה לא סתם שינויים סתמיים שקורים, אלא דברים שהם קרדינליים. 

<קריאה:>
מי מחליט מה זה מהותי?

<ישראל אייכלר (יהדות התורה):>
אבל למה זה תנאי לתעודה?
<יזהר קנה:>
אבל זה תנאי לרישיון.

<יפה סולימני:>
זה לא תנאי לתעודה. תנאי לחידוש, להמשך. 

<היו"ר אלי אלאלוף:>
בבקשה, חברת הכנסת מועלם.

<ישראל אייכלר (יהדות התורה):>
כתנאי לתוקפה של ההכרה.

<שולי מועלם-רפאלי (הבית היהודי):>
בדיוק. לדעתי את זה צריך להוריד. זה לא יכול להיות תנאי. 

<דיקלה חורש:>
זה לא בנוסח.

<שולי מועלם-רפאלי (הבית היהודי):>
גם היום במקצועות אחרים, שוב, כל אחד מדבר מעצמו, גם היום כשיש שינויים ואנחנו מחויבים להשתלמות אף אחד לא מוציא אותנו מהעבודה בטיפול נמרץ ילדים אם מוכנסת מכונת הנשמה חדשה. יש לנו חובה, אבל אנחנו לא מפסיקות לעבוד שם גם כשמוכנסות מכונות חדשות. 

<דיקלה חורש:>
בנוסח שלנו לא כתבנו שזה תנאי.
<היו"ר אלי אלאלוף:>
אז נמחק.

<נעה בן שבת:>
אז את התוספת נוריד. והשאלה אם "לכל הפחות" או "לכל היותר" או לא להגיד בכלל.

<ישראל אייכלר (יהדות התורה):>
לא להגיד בכלל.
<שולי מועלם-רפאלי (הבית היהודי):>
כן, לא להגיד בכלל.
<נעה בן שבת:>
בכל פעם שיש.

<ישראל אייכלר (יהדות התורה):>
כן.

<שולי מועלם-רפאלי (הבית היהודי):>
כן. משהו יותר - - -
<מירב בן ארי (כולנו):>
שישלחו להם מייל על מה העדכונים.

<היו"ר אלי אלאלוף:>
אפשר לשמוע את הנוסח הסופי? 

<נעה בן שבת:>
"מי שקיבל תעודת הכרה לפי סעיף 40 לחוק יעבור מזמן לזמן השתלמות במוסד לימודים מוכר בנושאים הקשורים לתחומי עבודתו של בודק השכר המוסמך ונחוצים לשמירה על כשירותו המקצועית; המנהל, בהתייעצות עם ועדת המקצוע, יורה על נושאי ההשתלמויות ועל מועדיהן, ובלבד שהשתלמויות כאמור יערכו בכל פעם שבה יש שינוי מהותי בנושאים הקשורים לתחומי עבודתו ולכשירותו של בודק השכר המוסמך, לרבות שינויים בדין או שינויים במבנה מערכות השכר;".
<ירון גינדי:>
מה זה אומר? 

<נעה בן שבת:>
כשיהיה שינוי מהותי, באמת משהו לא - - -

<ירון גינדי:>
זה אומר שזה חובה? זה לא חובה? אם אני לא עובר את זה פוסלים לי את הרישיון? 

<שולי מועלם-רפאלי (הבית היהודי):>
לא.

<נעה בן שבת:>
צריך לעבור.

<ישראל אייכלר (יהדות התורה):>
לא פוסלים.

<שולי מועלם-רפאלי (הבית היהודי):>
הרישיון שלך לא מותנה, כך אמרה ממשרד הכלכלה.
<יזהר קנה:>
אז אין מקום לסעיף, זאת המלצה.
<שולי מועלם-רפאלי (הבית היהודי):>
נכון. יש המלצה שאנשים ישמרו על המקצועיות שלהם.

<נעה בן שבת:>
זה מצופה.

<יזהר קנה:>
אין לי ויכוח, אני מסכים אתך. וכמו שנאמר מקודם, אנחנו עושים עשרות, שלא לומר מאות שעות השתלמות בשנה, אבל ברגע שזה נקבע פה בחקיקה בדרך הזאת, אז זה לא לכאן ולא לכאן.
<מיכל בירן (המחנה הציוני):>
למה זה לא לכאן? במה זה פוגע? זה מעביר את רוח המחוקק לזה שאנחנו רוצים שימשיכו.
<מירב בן ארי (כולנו):>
אחלה, שישלחו להם במייל.

<יזהר קנה:>
ואז מה יקרה עם מי שלא עשה?

<מירב בן ארי (כולנו):>
למה צריך לעשות השתלמות? שישלחו במייל את העדכונים. למה צריך השתלמויות, ועוד פעם להוציא כסף ועוד פעם כנסים? למה? 

<יזהר קנה:>
יש אגרה, שישלחו במייל.

<מירב בן ארי (כולנו):>
יש דברים חשובים, שיעדכנו.

<שולי מועלם-רפאלי (הבית היהודי):>
תנו לאנשים לעבוד, שישמרו על זכויות העובדים.

<מירב בן ארי (כולנו):>
 תנו להם לעבוד.
<מיכל בירן (המחנה הציוני):>
בסדר, אבל, מירב, אנחנו לא אומרים להם מתי, אנחנו לא אומרים איזה.
<מירב בן ארי (כולנו):>
עזבי אותך, מיכל, גם בלשכת עורכי-הדין כל שני וחמישי. יש אינטרנט, יש אתרים. 

<היו"ר אלי אלאלוף:>
ברשותכם, אני אנסה לסכם. אנחנו בעד השתלמויות. אני בעד השתלמויות. א', זה לא חובה, ו-ב', זה לא דורש – למצוא באתרים שלכם שאנשים ילכו לשינויים המהותיים וילמדו אותם. 

<מירב בן ארי (כולנו):>
זהו, בדיוק.

<היו"ר אלי אלאלוף:>
זה לא צריך להיות לא בחובה ולא בהרבה כסף. 

<נעה בן שבת:>
אז זה לכאורה גם לא צריך להיות במוסד לימודים מוכר? זה יכול להיות - - - 
<יזהר קנה:>
נכון. 

<היו"ר אלי אלאלוף:>
יכול להיכנס לאתר וללמוד את זה לבד.

<שולי מועלם-רפאלי (הבית היהודי):>
אחריות אישית שלנו.

<היו"ר אלי אלאלוף:>
בבקשה, שיכנס לאתר.

<יזהר קנה:>
דרך אגב, מאוד מקובל באמת למידה דרך האינטרנט.
<היו"ר אלי אלאלוף:>
אני רק רואה שעוד מעט יהיה ארגון למקצוע החדש. איפה ההסתדרות?

<קריאה:>
אין בו כסף.

<מירב בן ארי (כולנו):>
ועד עובדים. 

<ישראל אייכלר (יהדות התורה):>
וידאגו שאף אחד לא יכול להיכנס - - -
<מירב בן ארי (כולנו):>
נפתרה הסוגיה של האגרות. 

<היו"ר אלי אלאלוף:>
בודקי שכר, עוד מעט יהיה להם ארגון.

<נעה בן שבת:>
נושא של "אגרות
8.

(1) בעד בחינה עיונית, ישולם לאוצר המדינה" מוצע להוסיף פה – 
"לאוצר 
המדינה", "אגרה בסך 251 שקלים חדשים.



(ב)
בעד בחינה מעשית, תשולם לאוצר המדינה אגרה בסך 313 שקלים 




חדשים.



(ג)     
בעד בקשה לקבלת תעודת הכרה לפי סעיף 41 לחוק, תשולם לאוצר 



        
המדינה אגרה בסך 157 שקלים חדשים".
<היו"ר אלי אלאלוף:>
איך קבענו את פירוט האגרות? עלות האגרות? איך זה נקבע? 157 שקלים, אומר הרואה-חשבון שלי, למה לא 210?

<מירב בן ארי (כולנו):>
אנחנו בטח לא קבענו את זה. מאיפה ה-157?
<היו"ר אלי אלאלוף:>
איך יודעים לספור?
<דיקלה חורש:>
נעשה תחשיב של העלויות שכרוכות בביצוע של הבחינות האלה, וזה עבר אישור של ועדת אגרות יחד עם האוצר, זה לא משהו שקבענו סתם.
<היו"ר אלי אלאלוף:>
וזה חד-פעמי.

<מירב בן ארי (כולנו):>
157 שקל על תעודה? תשלחי להם במייל, תדפיס ותתלה במשרד. למה צריך לשלם כסף? אנחנו ב-2016, זה דף, זה דף נייר.

<קריאה:>
זאת תעשייה.

<דיקלה חורש:>
זה דף שכדי לספק אותו צריך לעשות בדיקות שבאמת הוא עמד בכל הדרישות.

<מירב בן ארי (כולנו):>
אחלה, תשימי חותמת, תסרקי ותשלחי להם.

<שולי מועלם-רפאלי (הבית היהודי):>
721 שקלים זה הסכום הכולל שיצא לכל אחד.

<מירב בן ארי (כולנו):>
כן. עזבי את הבחינות, בסדר.

<יזהר קנה:>
אם הוא עבר בבחינה הראשונה.
<ירון גינדי:>
זה 721 שקלים - - -

<יזהר קנה:>
והקורס יעלה אלפי שקלים.

<היו"ר אלי אלאלוף:>
כמה עולה בחינה בלשכת עורכי-הדין?

<מירב בן ארי (כולנו):>
זה כבר הרבה.

<יפה סולימני:>
זה חד-פעמי לכל אחד. 

<מירב בן ארי (כולנו):>
לא. איזה חד-פעמי? אם עבר. 

<יפה סולימני:>
אם לא עבר, אז הוא לא יכול להיות בודק שכר.
<היו"ר אלי אלאלוף:>
אני אשאל עוד שאלה, עורכי-דין ורואי-חשבון, כמה זה?

<יזהר קנה:>
נדמה לי שהבחינה עולה אותו דבר. אבל אין פה התייחסות - - - 

<היו"ר אלי אלאלוף:>
רק שתבינו, פה זה חד-פעמי.
<יזהר קנה:>
אם הוא עבר.

<שולי מועלם-רפאלי (הבית היהודי):>
אבל לגבי הקורס - העלויות של הקורסים. אין פה עלויות של הקורסים.
<נעה בן שבת:>
נכון, לא כתובות פה העלויות של ההכשרה. ויש הסמכה לקבוע אגרות בעד ההכשרה. 

<טלי פלוסקוב (כולנו):>
זה מה שרצינו לדעת. 

<היו"ר אלי אלאלוף:>
לשכת עורכי-הדין, אתם יודעים מראש?

<מירב בן ארי (כולנו):>
בטח, מה זה, הקורס אלפי שקלים. 

<יזהר קנה:>
הקורס יעלה הרבה אלפי שקלים, זה ברור.

<מירב בן ארי (כולנו):>
בטח.

<דיקלה חורש:>
אנחנו לא יודעים בגלל שזה באמת יהיה פתוח לכל מיני בעלי מקצועות ולא רק לרואי-חשבון. אז יכול להיות מאוד שזה יהיה נגיש גם לחשב שכר, מפקח עבודה, והעלויות לא יהיו כאלה גבוהות.
<יזהר קנה:>
אין ספק שהמתכונת כפי שהיא מוצעת תהווה חסם לאנשים להיכנס למקצוע, חד וחלק. 

<היו"ר אלי אלאלוף:>
750 שקל להיכנס למקצוע?
<יזהר קנה:>
הקורס. הקורס יעלה - - - 

<מירב בן ארי (כולנו):>
הקורס.
<היו"ר אלי אלאלוף:>
אבל הקורס זה כמו כולם.

<יזהר קנה:>
הקורס יעלה אלפי שקלים. 

<מירב בן ארי (כולנו):>
כמה עולה הקורס? אתה אומר - את ההנחה שלך שמענו, כמה יעלה הקורס?

<יפה סולימני:>
זה שוק חופשי.
<דיקלה חורש:>
תהיה לזה דרישה, יהיה לזה ביקוש, אז - - -

<שולי מועלם-רפאלי (הבית היהודי):>
מי יקבע את העלות? מי יקבע? אתם או המוסדות?

<דיקלה חורש:>
המוסדות קובעים. אנחנו לא קובעים מחיר מקסימלי או מינימלי.

<מירב בן ארי (כולנו):>
בגלל שתהיה תחרות בין הרבה מוסדות אז הם יקבעו?
<דיקלה חורש:>
בדיוק. נכון. ואנחנו רוצים להאמין שככל שאנחנו באמת פותחים את זה לציבורים נרחבים של בעלי מקצועות אז בהתאם תהיה תחרות.
<היו"ר אלי אלאלוף:>
אתם פותחים את זה למסגרות שונות.

<שולי מועלם-רפאלי (הבית היהודי):>
זה מצוין.

<ירון גינדי:>
בדרך כלל התמחור של זה זה בערך 100 שקל לשעה. קורס שלנו של 96 שעות יעלה ליועץ המס 9,600 שקל. אצל רואה-החשבון יהיה יותר זול. 

<היו"ר אלי אלאלוף:>
94 כפול 100?
<ירון גינדי:>
כן, 9,600 או 9,400.
<שולי מועלם-רפאלי (הבית היהודי):>
9,400.

<ירון גינדי:>
זה תלוי גם במספר המשתתפים. אבל ממה שאנחנו יודעים, אנחנו הרי עושים קורסים ואנחנו עושים השתלמויות - אחת לחודשיים אנחנו עושים ל- 1,000 איש השתלמות, עולה לנו 100 שקל לבן-אדם. 

<יזהר קנה:>
כבודו, אני רוצה שזה יהיה ברור, זה ייצור מצב שהגופים הגדולים ייקחו בן-אדם אחד או שניים שילכו, שיעשו את הקורס, שיעשו את הבחינות, שיקבלו את הרישיון, יהיו לך במשרד 100 איש ושניים חותמים. הגופים הקטנים לא יכולים. זה ידחק בצורה ברורה החוצה את המשרדים הקטנים ואת מה שנקרא - - -
<היו"ר אלי אלאלוף:>
אם יש לך פתרון אני מסכים למה שאתה אומר. אבל יש פתרון לזה?
<יזהר קנה:>
הפתרון הוא שמי שיש לו רישיון שנקבע בדין כרואה-חשבון או עורך-דין או יועץ מס לא יצטרך לעשות את זה. כמו שהיום יש כל מיני דברים חדשים שאני רשאי לעשות על-פי דין ואני לא צריך לעשות בחינות, אותו דבר כאן.
<דיקלה חורש:>
אבל איך זה מגן על הקטנים? 

<היו"ר אלי אלאלוף:>
איך זה פותר את הבעיה של הקטנים? 

<מירב בן ארי (כולנו):>
איך זה פותר?
<יזהר קנה:>
יש לו רישיון רואה-חשבון.

<שולי מועלם-רפאלי (הבית היהודי):>
כבר רואה-חשבון? 

<יזהר קנה:>
אותו רואה-חשבון מדימונה או מבאר-שבע או מקריית-שמונה שיש לו רישיון רואה-חשבון היום בבוקר הוא יכול להיות בודק שכר מוסמך. מחר הוא צריך ללכת, אותו אחד מקריית-שמונה יצטרך לנסוע לחיפה, לעשות את הקורס, יעלה לו זמן וכסף מפה עד להודעה חדשה, הוא לא יעשה את זה. מי יעשה את זה? המשרד בחיפה של 100 איש ייסע לקריית-שמונה ויעשה את העבודה. אתה דוחק החוצה את אותם בודדים בצורה ברורה, גם רואי-חשבון, גם עורכי-הדין, גם יועצי המס. 

לדעתי, דרך אגב, אנחנו נראה בהמשך בהתאם להצעה שלי, תוך שנה-שנה וחצי שיש שוק מאוד מאוד מצומצם של בקושי כמה מאות אנשים שיש להם את התעודה. לא יהיו יותר מאשר כמה מאות. השוק הזה שהיום פתוח לאלפים יהיה למאות, המחירים יעלו, וזה ידחק החוצה את הגופים הקטנים. 
<דיקלה חורש:>
פתוח רק לאלפים שהם רואי-חשבון ויועצי מס כרגע. אנחנו כן רוצים לדאוג למפקח העבודה מדימונה וכן לדאוג לחשב השכר מכרמיאל - - - 
<יזהר קנה:>
אנחנו נראה בעוד שנה כמה יהיו שהם לא רואי-חשבון, נראה. לא יהיו.
<היו"ר אלי אלאלוף:>
חברת הכנסת מיכל בירן, בבקשה.

<מיכל בירן (המחנה הציוני):>
הערה טכנית קטנה בשביל להקדים תרופה למכה. כן הייתי שמחה אם הנתונים יאספו על כל הדברים שדיברנו כאן מההתחלה כדי שהוועדה תתכנס עוד שנה, ולא יגידו לנו אז: אף אחד לא בדק את זה, לא יודעים, זה עובד, לא עובד. בואו, אני מבקשת שנקדים תרופה למכה, שיאספו נתונים מההתחלה, שנוכל לעשות את עבודתנו הפרלמנטרית נאמנה ולפקח על זה. 

<היו"ר אלי אלאלוף:>
אז נקיים דיון בעוד שנה. באחריות משרד הכלכלה לאסוף את כל הנתונים האלה.
<יפה סולימני:>
איזה נתונים לאסוף? 
<מיכל בירן (המחנה הציוני):>
כמה ניגשו? כמה נפסלו? כמה בדקתם? זה עובד? לא עובד? איזה תלונות יש של הארגונים? איזה תלונות יש של האנשים? שנדע איפה אנחנו עומדים.
<יזהר קנה:>
אני מציע לפני כניסתו של החוק - - -

<היו"ר אלי אלאלוף:>
רגע, חבר. העלית נושא מרכזי, תן לנו להתלבט, לא רק אתה. כן, חברת הכנסת שולי מועלם.
<שולי מועלם-רפאלי (הבית היהודי):>
אני, שתמיד מאוד מאוד שמחה שמשאירים דברים באמת לתחרות בשוק חופשי, חושבת שגם נושא עלות הקורסים חייבת להגיע לפה עוד שנה כמו מיכל. גם בתחושה שלי יש פה חסם גדול. כי אני מרגישה שהרצון להכניס עוד ועוד אנשים הוא כמובן רצון ברוך ולגיטימי, רק שבסופו של דבר אני עוד פעם אחזור על זה – אתם מתקנים דבר אחד ופוגעים באותו זמן באנשים אחרים שכבר היום יכולים לעשות את העבודה הזאת על סמך הרישיון שיש להם היום. אבל הרכבת הזאת יצאה מהתחנה. 

אני חייבת להגיד שבכנסת הקודמת הגענו להבנות הרבה יותר רכות ממה שבסוף מובא פה בדיון בשולחן הזה. אני מודה, לא הייתי, לא התחלתי את הכנסת הזאת מההתחלה, אז אני נכנסתי לזה רק באמצע, אבל אין ספק שיש פה שינוי בתקנות האלה שהבאתם. ובעיני, עם כל החשיבות ללהשאיר את זה פתוח, בכל זאת אני רוצה להבין מהידע שלכם בקורסים אחרים - מה העלויות? האם הן באמת העלויות בקורס הזה של ה-150 שעות יהיו 15,000 שקל? כי אז אני רוצה לשים סימן שאלה - האם קורס שהעלות שלו 15,000 שקל או 15,000 שקל בקירוב יביא אנשים חדשים לתוך המקצוע הזה. או שכמו שאומר פה רואה-החשבון, נמצא את עצמנו בסוף פוגעים באנשים שכבר היום יכולים לעשות את זה, ומשאירים את הדבר הזה רק בתוך החברות הגדולות שיכולות לשלם את המחירים האלה בחישוב שלהם, שבסדר, שניים אצלנו יקבלו את התעודה, כמו שהוא אמר, השאר יעשו את העבודה, אבל מי שיחתום בסוף אלו רק השניים שעליהם נוציא את ה-4,000 או 9,000 שקל במידה שאתה יועץ מס. בכל זאת מהידע שלכם בקורסים מקבילים.
<היו"ר אלי אלאלוף:>
זאת דילמה שתמיד נחיה אתה - או להמשיך עם הקיים ולא לאפשר לחדשים להיכנס - - - 

<שולי מועלם-רפאלי (הבית היהודי):>
אז אני רוצה לשאול, האם בקורסים מקבילים לזה יש לכם סדרי גודל?
<היו"ר אלי אלאלוף:>
אין סבסוד לקורסים האלה. 

<דיקלה חורש:>
לא, זה קורס פרטי.
<שולי מועלם-רפאלי (הבית היהודי):>
לא סבסוד. האם יש להם סדרי גודל?

<נעה בן שבת:>
הם יכלו לקבוע אגרה. הם יכלו לעשות את זה כהכשרה שלהם, יש להם הסמכה בחוק לקבוע גם אגרות לעניין הכשרה. 

<שולי מועלם-רפאלי (הבית היהודי):>
אבל אז הם מצמצמים את זה.

<נעה בן שבת:>
אבל אז זה אומר שרק המשרד יעשה את ההכשרה. 

<שולי מועלם-רפאלי (הבית היהודי):>
אבל זה לא טוב, כי במשרד זה גרוע מאוד, זה לא יקרה.
<היו"ר אלי אלאלוף:>
זה גם לא יקרה וגם לא יהיה לו תקציב.
<שולי מועלם-רפאלי (הבית היהודי):>
זה לא יקרה, זה ברור.

<היו"ר אלי אלאלוף:>
ברשותכם, אני רוצה להתקדם. בבקשה.

<נעה בן שבת:>
תקנה "9. עדכון אגרות – סכומי האגרות המפורטים בתקנה 8 יעודכנו ב-1 בינואר של כל שנה (להלן – יום העדכון) לפי שיעור השינוי של המדד החדש לעומת המדד היסודי, ויעוגלו לשקל החדש השלם הקרוב; לעניין זה –

"מדד" – מדד המחירים לצרכן שמפרסמת הלשכה המרכזית לסטטיסטיקה;

"המדד החדש" – המדד שפורסם בחודש דצמבר שקדם ליום העדכון;

"המדד היסודי" – המדד שפורסם בחודש דצמבר שקדם ליום העדכון הקודם, ולעניין יום העדכון 
הראשון – במדד שפורסם לאחרונה לפני תחילתן של תקנות אלה."

שינוי יכול להיות למעלה ויכול להיות למטה.

סעיף 10, זה צריך להיות השגה, אמרו לנו, המונח צריך להיות "השגה על תוצאות בחינה 

(1) נבחן שנכשל בבחינה עיונית רשאי להגיש השגה מנומקת בכתב על ציון הבחינה שקיבל" - - -
<מירב בן ארי (כולנו):>
לא. הוא רשאי להגיש ערר מנומק.

<נעה בן שבת:>
נכון. אבל הם ביקשו – המשרד אמר שלא מתאים לכתוב ערר, אז צריך להגיש השגה מנומקת בכתב.
<מירב בן ארי (כולנו):>
אה, לתקן את זה? אוקיי.

<נעה בן שבת:>


"להגיש השגה מנומקת בכתב על ציון הבחינה שקיבל, בתוך 15 ימים 



מיום שקיבל את ההודעה בדבר ציון הבחינה.



(ב)    המנהל או מי שהוא הסמיך לעניין זה ימסור לנבחן את החלטתו לעניין 



ההשגה 
בתוך 21 ימים מהיום האחרון להגשת ההשגה.



(ג)    בודק ההשגה לא יהיה מי שבדק את הבחינה העיונית."

וביקשו מאתנו להוריד את תקנת משנה (ד) שאומרת שההחלטה תהיה סופית.
<מירב בן ארי (כולנו):>
סופיות הדיון.

<נעה בן שבת:>
סעיף 11 מדבר על השגה חדשה שהבקשה לגביה עלתה בדיון הקודם, לגבי ההחלטות של ועדת קבלה. ועדת קבלה צריכה להחליט מי עומד בדרישות לכניסה לקורס, ומוצע פה שתהיה השגה. 

 "השגה
11. הרואה עצמו נפגע מההחלטה של ועדת קבלה רשאי להשיג עליה בכתב בפני המנהל, בתוך 30 ימים מיום שנמסרה לו ההחלטה."
<מירב בן ארי (כולנו):>
לא הבנתי את ועדת הקבלה.
<נעה בן שבת:>
ועדת קבלה הרי מחליטה - אתה בא עם אישורים, אתה חשב שכר ואתה מראה שעסקת בתחום המסוים הזה כך וכך חודשים, ועדת ההשגה אומרת: לא, אנחנו רואים שעסקת רק פחות חודשים. 

<מירב בן ארי (כולנו):>
הבנתי. כי זה בא אחרי הבחינה אז חשבתי שזה קשור, אבל זה לא קשור לבחינה. 
<נעה בן שבת:>
נכון, זה לא קשור לבחינה. אז אין מועד ב'? 

<נעה בן שבת:>
מועד ב'? יש אפשרות לערר, אבל מועדי ב', אני מבינה שבמועד הבא של הבחינה אפשר יהיה לגשת מחדש.
<מירב בן ארי (כולנו):>
זה מחדש, כמו לשכת עורכי-הדין. פעם בכמה זמן? 

<חני זוהר:>
תלוי במספר הבחינות באותה שנה. יש מועדים קבועים שנקבעים בתחילת שנה. על-פי הערכות ולפעמים מוסיפים.
<יפה סולימני:>
אם יהיו הרבה תלמידים אז - - -
<חני זוהר:>
בדיוק.

<מירב בן ארי (כולנו):>
לפי כמות התלמידים תחליטו את מספר מועדי הבחינה? 

<חני זוהר:>
כן.

<יפה סולימני:>
אני מניחה שבשנים הראשונות יהיו הרבה יותר תלמידים. 

<נעה בן שבת:>
אני מבינה שיש נכונות של משרדי המשפטים והכלכלה לפעול לתיקון צו בתי-המשפט לעניינים מינהליים ולהוסיף לאפשרות להגיש בעצם סוג של – זאת בעצם תהיה העתירה? 

<איילת הוכמן:>
אני חושבת שזאת עתירה מינהלית.
<נעה בן שבת:>
עתירה מינהלית על החלטות אחרות של רשות. 

"הוראת שעה
12. עד תום תשעה חודשים מיום פרסומן של תקנות אלה, יראו ברואה-חשבון כמי שעומד בדרישות תקנות אלה לעניין סעיף 40(א)(1) ו-(3) לחוק." זאת אומרת, כבר נותנים לו איזושהי הנחה ורואה-חשבון יוכלו לעשות את הפעולות של בדיקות שכר כאילו שהם רואה-חשבון, זה מכוח הוראת השעה הזאת. עד היום אמרנו, הם עשו למשך תקופה של 18 חודשים את הבדיקות התקופתיות. 
עכשיו מופיעה פה "תוספת - (ההגדרה "היקף עבודה נדרש" שבתקנה 1)" – יש פה – טור א' וטור ב'. טור א' זה היקף המשרה, מספר שעות עבודה ממוצעות לפחות, והטור השני - משך תקופת העבודה בחודשים מתוך חמש השנים שקדמו להגשת בקשה - ללמוד בתכנית ההכשרה – 42 שעות למי שעוסק בכך 18 חודשים לפחות, 36 שעות למי שעוסק בכך 24 חודשים, 29 שעות למי שעוסק בכך 30 חודשים, ו-24 שעות למי שעוסק בכך 36 חודשים.

<יזהר קנה:>
אנחנו מעריכים שהתשעה חודשים האלו לא יספיקו. בהמשך למה שחברת הכנסת מיכל בירן אמרה מקודם, אני חושב שהוועדה חייבת – מעבר לזה שהוועדה חייבת לקבל דיווח, להבנתי, אחת לשנה - כמה אנשים יש במקצוע, וכן הלאה וכן הלאה - - - 

<היו"ר אלי אלאלוף:>
כמה זמן אתה רוצה היערכות, אדוני?
<יזהר קנה:>
אני לא רוצה היערכות. אני מפנה את תשומת לב הוועדה, אני חושב שעל מנת שלא ייווצר מצב בעוד תשעה חודשים שאין לא לכאן ולא לכאן, צריך להיות איזשהו מצב שהוועדה תוכל להתכנס לפני עוד תשעה חודשים ותוכל לראות האם התקנות האלה יכולות להיכנס בתוקף. ההערכה, דרך אגב, שלנו אומרת - - - 

<היו"ר אלי אלאלוף:>
המנגנון הוא בדרך כלל אחר. קובעים מועד, ואחר כך אם יש צורך נתקן. אבל קובעים מועד. ברשותך, זה הנהלים בוועדה. 

<יזהר קנה:>
מאה אחוז. אבל השאלה היא איך הוועדה תדע. הוועדה עכשיו קובעת - - -
<היו"ר אלי אלאלוף:>
תקבל דיווח ממשרד הכלכלה. כן, ודאי.
<נעה בן שבת:>
הוועדה תקיים דיון. היא יכולה לקיים דיון מעקב.
<היו"ר אלי אלאלוף:>
אנחנו נעשה דיון. אם נקבע תשעה חודשים, אני מתחייב לקיים דיון בעוד שישה חודשים על מנת לבדוק את ההתקדמות, ובעוד שנה על מנת לבדוק שזה יושם. אלו שני המועדים שאני ממליץ לקבוע. זה יהיה בפרוטוקול כהתחייבות של הוועדה. 

<יזהר קנה:>
אני רק רוצה להגיד בעניין הזה, להערכתנו, המערכת לא תוכל להיערך עד אז. להערכתנו, גם לאחר מכן המשמעות של התקנות האלה הם במקום המצב הקיים היום - - -
<היו"ר אלי אלאלוף:>
אני חייב להגיד, לאור הניסיון שלי כשמלחיצים את המערכת, המערכת אוהבת את זה והיא מצליחה ליישם את זה. אז אמרנו תשעה חודשים.
<יזהר קנה:>
נשב בעוד חצי שנה ונראה.
<היו"ר אלי אלאלוף:>
אני מתחייב לקיים דיון בעוד שישה חודשים כדי למדוד את ההיערכות אם הם מתקדמים, ובעוד שנה כדי לוודא שזה יושם. 

<נעה בן שבת:>
והתקנות נכנסות לתוקף. 
<היו"ר אלי אלאלוף:>
עוד הערה אחרונה, אדון גינדי, בגלל התנהגות טובה. קצת חיוך, אנחנו מתקרבים לסוף.
<ירון גינדי:>
עלא כיפאק, אני חייב להגיד שבדיון הזה כאן ולאור מה שדיברנו על העלות של תוכנית ההכשרה ירד לי האסימון שבעצם בזה שהסכמנו לכל כך הרבה שעות פגעתי באמת ביועצי המס החלשים. כי ככל ששעות ההכשרה הן רבות יותר ככה הקורס יעלה פי שניים מקורס אחר, ובאמת פגעתי בחלשים. 
<היו"ר אלי אלאלוף:>
אני מתנצל. אף אחד מאתנו לא רוצה לפגוע בחלשים. 

<ירון גינדי:>
נשב עם משרד הכלכלה ונראה איך אנחנו יכולים לצמצם.
<היו"ר אלי אלאלוף:>
אוקיי, תשבו אחר כך.

<נעה בן שבת:>
בכל מקרה זה היקף מקסימלי. העיקר שמצוין פה היקף מקסימלי. 

<היו"ר אלי אלאלוף:>
ברשותכם, אני רוצה להביא להצבעה, ותרשו לי הערה כללית. א', אני מודה לכם על כל שיתוף הפעולה, גם אם מדי פעם זה עלה לטונים, אבל אני רואה איזה רצינות אתם משקיעים כמגני המקצועות שלכם, וזה כבוד גדול לי לראות את זה בחברה הישראלית, וזה כבוד גדול למי שבא והשתתף בדיונים האלה. 

זה לא חוק שעובר ונשכח. אנחנו, כפי שאמרתי, נקיים דיון בעוד שישה חודשים, נקיים גם דיון בעוד שנה, נעשה את המעקב הנדרש לזה מפני שזה גם מקצוע חדש וזה גם אתגר חדש לכל החברות הקטנות, ובמיוחד הקטנים. 
אז ברשותכם, אני רוצה להצביע. מי בעד? מי נגד? 

הצבעה
בעד – פה אחד
תקנות להגברת האכיפה של דיני עבודה (בודק שכר מוסמך), התשע"ה–2015, אושרו.
<היו"ר אלי אלאלוף:>
תודה רבה. התקנות אושרו והישיבה נעולה. תודה רבה לכם.
<הישיבה ננעלה בשעה 10:41.>

